Matew 26 ARNNT - Rupan feypilu kom tüfachi dungu, Jesus - Bible Search\nMatew 25 Matew 27\nDunguñmangey ñi püresungeael ta Jesus\n(Marku 14.1-2; Luka 22.1-2; Juan 11.45-53)\n1Rupan feypilu kom tüfachi dungu, Jesus feypifi tañi pu disipulu: 2“Eymün kimnieymün, epu antü rupale müleay tati Paskua kawiñ antü,+ fey tati Wentrukünuwpalu chalintukungeay tañi langümngeael kürus mew.”\n3Nütramkamekelu ta Jesus tüfachi dungu, ka feychi antü mew müten, tati pu longkolelu ti pu saserdote mew ka ti pu longkolelu ti pu judiu mew trawüluwi engün Kayfas tañi ülmen ruka mew, tati Wünen Longko Saserdote. 4Trawüluwi ñi nütramkawael engün chumngechi tañi püresuafiel ta Jesus kiñe ngünen dungu mew, ka ñi langümafiel. 5Welu feypirkey engün: “Tati kawiñ antü mew no, tañi fill wesa femmekenoael tati pu che.”\nKiñe domo tukulelfi perfume ta Jesus\n(Marku 14.3-9; Juan 12.1-8)\n6Mülepulu Jesus ta Betania waria mew, Simon tañi ruka mew, tati leproso pikeel, 7feymew kiñe domo küpalnielu kiñe fotilla perfume, rume falilu, fülkontupafi ta Jesus. Petu tañi anülen ta Jesus inafül mesa, fey ti domo wütrunagümfi tati perfume Jesus ñi wente longko. 8Tati pu disipulu pefilu engün, lladküy ka eluwi tañi feypiael engün:\n—¿Chumngelu anta ngünamkangey ta tüfachi perfume? 9Fentren pülata mew fendengeafuy tati, tañi kellungeael tati pu pofre.\n10Jesus ta allküy, fey feypieyew engün:\n—¿Chumngelu anta filladtupefimün ta tüfachi domo? Fey tüfa tañi femetew mew rume kümelkaenew tati. 11Tati pu pofre rumel müleay eymün mew, welu iñche ta rumel niemulayan. 12Tüfachi domo tukulelpeenew perfume tañi kuerpu mew, femngechi tañi pepikañmaetew tañi kuerpu tañi rüngalngeael. 13Rüf dungu feypian chem trokiñ mapu mew rume kam chüf mapu mew chew wewpiyengele tüfachi montuluwün dungu, ka nütramyengeay tañi femün ta tüfachi domo. Ka femngechi tukulpangeay.\n(Marku 14.10-11; Luka 22.3-6)\n14Kiñe tati mari epu disipulu, tati Juda Iskariote pingelu, amuy tañi pemeafiel tati pu longkolelu tati pu saserdote mew, 15fey feypifi:\n—¿Tunten pülata anta elumuafun kay? Fey iñche chalintukuleluwafuiñ ta Jesus ―pi.\nFey kisu engün feypi ñi tunte wülael:\n—Küla mari moneda pülata ―pingey. 16Feychi mew müten ta Juda rakiduamkiyawkefuy chumngechi tañi ellka wültukuafiel ta Jesus.\nÑidol ka ñi pu disipulu tañi pun iyael\n(Marku 14.12-21; Luka 22.7-14, 21-23; Juan 13.21-30)\n17Fey wüne llituelchi antü tati kawiñ mew ñi ingekemum tati lefawrangenochi kofke,+ tati pu disipulu fülkonpuy ta Jesus mew, fey ka ramtufi engün:\n—¿Chew anta küpa pepikalngeymi tati pun iyael?\n18Fey Jesus ta llowdungueyew:\n—Amumün ta waria mew, kiñe wentru tañi ruka mew, fey feypiafimün: ‘Tati kimeltufe ta feypi: Fülpay tañi ora, fey amuan tami ruka mew tañi kiñentrür ayüwael ti Paskua kawiñ mew tañi pu disipulu iñchiñ.’\n19Tati pu disipulu femi chumngechi tañi werküetew ta Jesus, fey pepikapuy engün tati ilelkawün Paskua kawiñ.\n20Feymew dew punlu, Jesus müley inafül mesa tañi mari epu disipulu engün. 21Fey petu ilu engün, Jesus feypirumefi tañi pu disipulu:\n—Rüf dungu feypiwayiñ kiñe ta eymün ellka wültukuaenew.\n22Fey kisu engün rume weñangkülewey, feymew kake kiñeke ramtuy engün:\n—Ñidol, ¿iñche pemay?\n23Jesus ta feypi:\n—Tati ifontukulu tañi kofke iñche engu, fey ta ellka ngünenmayaenew. 24Fey tati Wentrukünuwpalu feley tañi layael chumngechi tañi feypilen tati Wirin Chillka, welu ¡awngeay tañi ellka wültukuaetew! Doy kümeafuy tañi choyüngenoafel ta tüyechi wentru.\n25Feymew Juda, tañi ngünenmanieetew, ramtueyew:\n—Kimeltufe, ¿iñche am tati?\n—May, eymi tati ―pi ta Jesus.\nÑidol ñi inangechi iyaelchi sena\n(Marku 14.22-26; Luka 22.15-20; 1 Korintio 11.23-25)\n26Fey petu ilu engün, Jesus nüy tañi kuwü mew ta kofke. Fey rupan mañumtufilu ta Ngünechen, wükafi ti kofke. Fey ka eluyefi tañi pu disipulu, feypilen mew:\n—Imün tüfa ta iñche tañi kuerpu.\n27Feymew müten ka nüy kiñe kopa tañi kuwü mew. Fey rupan mañumtufilu ta Ngünechen, fey eluyefi ta kisu engün, feypilen mew:\n—Kom eymün putumün ta tüfachi kopa mew. 28Fey tüfa ta iñche tañi mollfüñ ka müten, fey tüfa mew rüf dungu mew mupiay tati we eldungu.+ Fey tañi mollfüñ wütrulngealu ñi fürenengeael ta che femngechi ta Ngünechen ñi wiñoduamatuafiel ta che tañi yafkan mew. 29Welu feypiwayiñ tañi putuwenoafiel ta tüfachi pulku tripalu ofad mew, putuali wüla eymün iñchiñ tati we pulku iñche tañi Chaw ñi ülmen mülewe mew.\n30Fey rupan ülkantulu engün kiñeke salmo, amuy engün tati Olifu pingechi wingkul mew.\nJesus feypi Pedro tañi “kimlafiñ” piaetew\n(Marku 14.27-31; Luka 22.31-34; Juan 13.36-38)\n31Feymew Jesus ta feypi:\n—Fey tüfachi pun kom eymün ta niewetulayaymün maneluwün ta iñche mew. Femngechi feypiley tati Wirin Chillka:\n‘Langümafiñ tati kamañ.\nFey tati pu ufisa kom püd tripayay engün.’+\n32Welu iñche wiñomongetuli, amuan ta Galilea petu tamün amunon ta eymün.\n33Fey Pedro ta llowdungueyew:\n—Tunte kom elkünutuay engün rume tañi maneluwün eymi mew, welu iñche femlayan.\n34Jesus feypifi ta Pedro:\n—Rüf dungu feypiaeyu ta tüfachi pun müten, petu ñi kakaranon ta alka ‘kimlafiñ’ piaymi ta küla rupachi.\n35Pedro ta feypieyew:\n—Tunte layan rume eymi iñchiw, ‘kimlafiñ’ pilayan.\nFey kom tati pu disipulu ka femngechi feypi engün.\n(Marku 14.32-42; Luka 22.39-46)\n36Feymew müten amuy ta Jesus tañi pu disipulu engün Getsemani pingechi lelfün mew, fey feypifi tañi pu disipulu:\n—Mülewemün tüfa mew. Iñche amuan tiye mew tañi ngillatuael.\n37Feymew yefi ta Pedro ka Sefedew tañi epu fotüm, feymew rume weñangkünagi ka yafüngewelay. 38Fey feypifi tañi pu disipulu:\n—Landuam weñangkülen tañi piwke mew. Mülewemün eymün tüfa mew, ka trepelemün iñche eymün.\n39Feymew müten Jesus doy pichi wüneluwi üyew püle. Lloyünagi ka küme idapuy pülli mew tañi tol, fey famngechi ngillatuy: “Iñche ñi Chaw, pifulmi, montulaen tüfachi fütra kutrankawün mew, welu felekilpe iñche tañi ayüel, eymi tami ayüel mayfe.”\n40Feymew müten küpatuy chew ñi mülemum tañi pu disipulu, fey pepatufi ñi umawkülen. Fey feypifi ta Pedro:\n—¿Kiñe ora rewall anta pepi trepelelaymün? 41Trepelemün, ka ngillatulemün, tamün wewnoaetew tati kintukaduamchekelu. Eymün ta ayülefuymün tamün yafüluwküleael, welu tamün kuerpu yafüngelay.\n42Feymew epuchi mew püntütripay, fey famngechi ngillatupuy: “Iñche ñi Chaw, ngenole tami famentuafiel iñche ñi kutrankawael tüfachi kutrankawün mew, felepe may eymi tami ayüel.”\n43Fey wiñomelu, ka pepatufi ñi umawkülen tati pu disipulu, tañi nge am kisutu umernagmekelu engün fente tañi küpa umawtun. 44Fey elkünufi ti pu disipulu ka amuy ñi ngillatuael küla rupachi, ka tukulpaniefi tañi wünelu mew ngillatukeelchi dungu.\n45Feymew wiñotuy chew tañi mülemum tati pu disipulu, fey feypifi:\n—¿Amukonküley tamün umawkülen ka tamün kansatulen? Akuy tati ora tañi chalintukungeael tati Wentrukünuwpalu tati pu yafkafe wentru mew. 46Witrapüramün. Amutuiñ. Dewma fülpay tañi ngünenmayaetew.\n(Marku 14.43-50; Luka 22.47-53; Juan 18.3-12)\n47Feymew petu tañi dungumeken ta Jesus, fey Juda, kiñe tati mari epu disipulu, akuy kompañuwkülen fentren che engün pepikawkülelu fütrake kuchillu mew ka mamüll mew. Tüfa engün ñi werküel tati pu longkolelu tati pu saserdote mew ka tati putrem pu judiu mew. 48Fey tati ngünenmachefe Juda, adkünurkey chumngechi ñi femael, feypilen mew: “Fey iñche tañi truyuel, fey tati. Püresuafimün.” 49Feymew, fülkonpalu ta Jesus mew, feypi:\n—¡Pun may, kimeltufe!\n—Weni, femnge müten tami ayüelchi dungu.\nFeymew tati kakelu fülkonpuy, fey nüfi engün ta Jesus tañi püresuafiel. 51Feymew, kiñe tati mülekelu Jesus engün entupay tañi wayki, fey katrünentuñmafi ñi kiñe pilun tati Wünen Longko Saserdote tañi kona.\n—Üchaftukutunge tami wayki chew tami niekefimum. Kom tati langümchekelu ta wayki mew, ka femngechi langümngeay ta wayki mew. 53¿Kimlaymi am tañi ngillatuafel ta iñche tañi Chaw, fey kisu ta werkülelafenew fewla müten doy mari epu trokiñ werken püllü? 54Welu femfuli, ¿chumngechi am mupiafuy tañi feypilen tati Wirin Chillka, feypilelu tañi femngechi felerpuael?\n55Feymew müten Jesus ramtuyefi tati pu che:\n—¿Chumngelu anta küpalnieymün ta wayki ka mamüll tamün püresumuafiel iñche ta kiñe malochefengelu reke? Fill antü ta kimeltumekeken ta ngillatuwe ruka mew, welu turpu püresumukelafun. 56Welu kom tüfachi dungu ta feley ñi mupituael ñi piel tati pu pelon wentru tati Wirin Chillka mew.\nFeymew müten, kom tañi pu disipulu kisukünueyew ka lefmawi engün.\nJesus mülepuy chew trawüluwküley ti fütake judiu\n(Marku 14.53-65; Luka 22.54-55, 63-71; Juan 18.13-14, 19-24)\n57Tati pu che püresufilu ta Jesus, yefi engün Kayfas tañi ruka mew, tati Wünen Longko Saserdote, chew tañi trawüluwkülemum tati pu kimeltukelu ta Moyse ñi ley dungu ka tati pu putrem fütake judiu. 58Pedro inanieeyew alü kamapu, fey puwi tati Wünen Longko Saserdote tañi lepün ruka mew. Feymew konpuy, ka anükünuwpuy tati llüwatulekelu engün tati ngillatuwe ruka mew tañi ngüneduamafiel ñi chumngeael ta Jesus.\n59Fey tati pu longkolelu tati pu saserdote mew ka kom tati putremke judiu kintukadungulelfi engün kiñe koyla dungu tañi kondenangeael ka ñi langümafiel engün ta Jesus, 60welu pelay engün. Akuyefuy rume fentren che tañi feypintukupayaetew re koylake dungu mew, welu kiñe no rume kiñewlay engün tañi feypintukupaelchi dungu mew. Feymew wüla akuy epu wentru, 61fey kiñewün feypikonpay engu:\n—Fey tüfachi wentru ta feypi: ‘Iñche ta teyfüafuiñ ta Ngünechen ñi ngillatuwe ruka ka dewmatuafuiñ küla antü mew.’\n62Feymew tati Wünen Longko Saserdote witratripay, ka ramtufi ta Jesus:\n—¿Chem llowdungulaymi rume? ¿Chem dungu anta tüfa tami femngechi feypintukumekengen?\n63Welu Jesus chem pilay rume. Feymew tati Wünen Longko Saserdote feypifi ta Jesus:\n—Tati rumel mongelekechi Ngünechen tañi üy mew werküaeyu tami feypiael ta rüf dungu. Feypimuiñ rüf mew eymingen tati Cristo, Ngünechen tañi Fotüm.\n64Jesus ta llowdungueyew:\n—May, eymi tami feypipeel rüf dungu tati. Iñche ta feypiwayiñ kay eymün tamün pemuafiel tati Wentrukünuwpalu tañi anülen tati kom pepiluwünngechi Ngünechen ñi man püle, ka tañi wiñometuael wenu mapu kiñe tromü mew.\n65Feymew tati Wünen Longko Saserdote wikürkay tañi takuwün ñi kimngeael tañi rume lladkün, fey feypi:\n—¡Tüfachi wentru tañi dungun mew notukafi ta Ngünechen! Chem dungu rume duamtuwelaiñ tañi feypintukungeael. ¡Eymün allküñmafimün tañi wesa notukafiel ta Ngünechen ñi dungun mew! 66¿Chumngentufimün kay?\n—Feley tañi langümngeael.\n67Feymew tofkütuñmangey ñi ange ka wülelkangey. Kakelu wülelmafi ta Jesus ñi ange, 68ka feypiniengey:\n—Eymi tati Cristongelmi, ¡feypimuiñ iney tami wüleletew!\n(Marku 14.66-72; Luka 22.56-62; Juan 18.15-18, 25-27)\n69Fey Pedro anülerkey wekuntu, tati lepün mew. Feymew, kiñe üllchadomo küdawkelu ti ruka mew, fülkontueyew, fey feypieyew:\n—Eymi ta ka miyawkeymi ta Jesus eymu, tati wentru Galilea tuwlu.\n70Welu Pedro kom che ñi adkiñ mew, feypi:\n—Kimlan chem dungu tami feypipefiel.\n71Feymew müten wülngiñ püle witrakünuwpuy, fey tüfey mew peeyew kangelu domo, fey feypi:\n—Fey tüfa ta miyawkey Jesus engu, tati Nasaret tuwlu.\n72Fey ka wiñome feypi ta Pedro, kuyalltulen mew:\n—¡Kimlafin tüfeychi wentru!\n73Ka pichi alün mew, tati müleyelu tüfey mew fülmapueyew ñi feypiaetew:\n—Rüfngey eymi ta ka femngechi kisu engün tañi kompañ. Kenü tami dungun mew kütu ta kimfalimi.\n74Feymew Pedro kuyalltuy, feypilen mew:\n—¡Kimlafiñ tüfeychi wentru! ―pi.\nFeychi lelen mew müten kakaray ta kiñe alka, 75fey Pedro tukulpay ñi feypietew ta Jesus: “Petu ñi kakaranon ta alka, küla rupachi ta ‘kimlafiñ’ piaymi.”\nFey Pedro tripapatuy ta tiye mew, fey rume fütra ngümakawi.


Inicio > Gülamtuwepeyüm Zugu > Marta Maurás\nMarta Maurás Chilena gey, ka sociologa gey, wechuy chillkatuwe Universidad Católica de Chile pigelu ka koneltuy ñi chillkatun administración zugu mew fey ti chillkatuwe la Universidad de Connecticut pigelu. Ka nentuy kiñe müfü wirin chillka ka magelgey kimeltuael fey ti chi txoy mew Cooperación Internacional fey ti chi chillkatuwe Universidad del País Vasco pigelu.\nMarta Maurás koneltuley marzo küyen epu waranka kechu txipantu Secretaria gey Comisión Económica para América Latina y el Caribe de las Naciones Unidas (CEPAL) pigechi txokinche mew. Kiñe waranka ailla pataka aylla mari pura txipantü mew ka llitun epu waranka kechu txipantü wünenküley fey chi txoy Asuntos Económicos y Sociales en la Oficina Ejecutiva del Secretario General de Naciones Unidas, Kofi Annan, ka wünengey Gabinete de la Vicesecretaria General, en Nueva York pigechi mapu. Ka kuyfi ka wechurpuy kiñe waranka aylla pataka aylla mari pura txipantü mew, kayu txipantü wünenküley fey ti América Latina y el Caribe del UNICEF, en Bogotá pigechi mapu.\nMaurás koneltuley Comunidad mujer mew fey ta chi txokinche azelkaniey zomo ñi az mogen, ka koneltuley South-North Initiative fey ta mew yeniegey zugu fey chi pu pichi ke empresa txoy zugu ka koneltuley Global Coalition on Women and AIDS pigechi txokin che , fey ta me txipakey zugugeael fillpüle fey ti SIDA pigechi kutxan.


¿Küme wülmekeymi tati tarjeta ñi doy kimal jw.org?\nPAPELTUAFUYMI abui abé acholi afrikáans albanés alemán aluro amárico armenio aucano aymara azerí azerí (alfabeto cirílico) bajo alemán bassa de camerún batak (simalungun) batako karo batako toba baulé becol bengalí bete biak birmano bislama boulou búlgaro caboverdiano cakchiquel occidental camboyano catalán cebuano checo chichewa chino mandarín (simplificado) chino mandarín (tradicional) chitonga chitonga de Zimbabue chitumbuka chiyao chokue chol cibemba cingalés citonga congo coreano criollo de las seychelles criollo haitiano criollo mauriciano croata dangme danés dayaco engayú dehu diula edo efik embunda endebele endebele de Zimbabue endonga endáu enzema eslovaco esloveno español estonio ewé feroés finlandés fiyiano fon francés ga gallego galés garífuna georgiano gokana griego groenlandés guaraní guerzé gujarati gun hausa hebreo herero hiligaynon hindi hmong (blanco) holandés húngaro iban ibanag ibinda ibo ilocano indonesio inglés ishan islandés isoko italiano japonés javanés kabiye kachin kannada kaonde kayin sgaw kazajo kekchí khana kikamba kikongo kikuyu kiluba kimbundu kiniaruanda kipende kirguís kiribatiano kirundi kisi kisonge kpelle krío kurdo kurdo kurmanyí del Cáucaso kwangalí kwanyama kyangonde lamba lao lenguaje de señas brasileño lenie letón lhukonzo lingala lituano luganda lunda luo luvale macedonio macua malayo malayálam malgache maltés mam mambue-lungu mapudungun maratí maya mazateco de Huautla mendé mixe mixteco de guerrero mizo mongol more navajo nepalés ngäbere (o guaymí) nias noruego nyungwe náhuatl de guerrero náhuatl de la huasteca náhuatl del centro náhuatl del norte de puebla okpe oromo otetela otomí pangasinán panjabí papiamento de curazao persa pidgin camerunés pidgin de las islas salomón pidgin nigeriano polaco portugués portugués de Portugal purépecha quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quiché romaní de Macedonia (alfabeto cirílico) romaní de macedonia romaní del sur de Grecia rotumano rumano runyankore ruso rutoro samoano sango sanguir saramacano sena sena serbio serbio (alfabeto latino) sesoto de Lesoto setsuana shona sidama silozi soli sranangtongo suajili suajili del congo suati sueco sundanés tagalo tahitiano tai tamil tandroy tayik telugu tetun dili tigriña tivo tlapaneco tojolabal tok pisin tongano totonaco tseltal tshiluba tsonga tsotsil turco turcomano tuvaluano twi ucraniano uhobo uigur (alfabeto cirílico) umbundú urdu uruund uzbeko valenciano vascuence vendal vezo vietnamita wallisiano waray-waray wayuunaiki wolaita xhosa xitshwa yacouba yoruba zandé zapoteco de lachiguiri zapoteco del istmo zulú árabe ñanya ñemba\nDoy püllelelu am tati fütra kutrankawün, taiñ amuldungun kiñe doyümfalchi küdaw ngey (Pr 24:11, 12, 20). Elufiliyiñ tati che ti tarjeta ñi doy kimal, kelluafuiñ ñi ngüneduamafiel ta Biblia ka taiñ sitio internet mu. Tati tarjeta niey kiñe kodigo ñi peal ti video ¿Chumngelu am müley tami chillkatual ta Biblia? ka kiñe mangelün ñi feypintukual tañi doy kimal ka llowal kiñe chillkatun Biblia mu. Kiñeke che küpa papeltukelafi taiñ chillka, welu ayükey ñi ngüneduamafiel taiñ sitio jw.org. Fey elullekafinge kiñe tarjeta. Welu ngelay tami elkünual tati tarjeta tati che ayükenolu ñi doy kimal.\nFill antü taiñ femkeel mu, tati pu che doy küpa kimafuy feypifiliyiñ tüfa: “Küpa elueyu tüfachi tarjeta. Tüfa mu wirintukuley kiñe sitio internet mu nielu kimelün dungu ka video fillke dungu mu, ka ngelay tami kullial” (Jn 4:7). Pichingelu am ti tarjeta, kiñeke yenieafuiñ ñi wülal chew rume taiñ miyawken.\nEluafuiñ kiñe tarjeta ñi doy kimal...\namuldunguliyiñ chew rume taiñ miyawken\namuldunguliyiñ chew müleyelu negosio\namuldungufiliyiñ kiñe che allkütukelu taiñ werkün, welu küpa papeltukenolu taiñ chillka


“Kimnien tañi wiñomongetuael” (Juan 11:24) | Ñi chillkatungeal\n“Taiñ weni Lasaru ta dew umawtuy, fey amuan tañi trepelmetuafiel” (JUAN 11:11).\nÜLKANTUN: 142 KA 129\n¿Chem nütram Biblia mu kellueyew ta Marta ñi maneluwal ti wiñomongetun mu?\n¿Chem kelluafeiñmew taiñ maneluwal ñi müleal wiñomongetun küpalechi antü mu?\nMarta reke, ¿chem maneluwkeymi ñi rupayal kom piwke mew? ¿Chumngelu?\n1. Marta, ¿chem küme kimniefuy? (Inaduamnge ti adentun ellaka mu mülelu.)\nMARTA küme weniyefi ta Jesus ka inakefi. Fewla layeluwün mew rupay, lalu am tañi lamngen Lasaru. Rüf duamniefuy ñi yafültukungeal. Fey Jesus feypikünueyew: “Eymi tami lamngen ta wiñomongetuay”. Re allkütufiel müten tüfa küme duamlay, welu maneluwi Jesus ñi feypikünuetew, feymu feypi: “May, dew kimnien tañi wiñomongetuael, feychi tati pu la wiñomongetule ti afaelchi antü mew” (Juan 11:20-24). Kidu küme kimniefuy tañi lamngen ñi wiñomongetual küpalechi antü mu. Welu Jesus, feychi antü wiñomongeltufi.\n2. ¿Chumngelu (chemu) duamnieiñ maneluwal Marta reke?\n2 Iñchiñ ka rupapelaiñ layeluwün mu lalu taiñ kuyfike che, chaw, ñuke, taiñ afkadi, yall kam püñeñ. Rume duamnieiñ ñi pangkoafiel, nütramkayafiel ka kiñentrür küme rupaleal. Welu üngümkülelayafuiñ ta Jesus kam Jewba ñi wiñomongeltuafiel taiñ pu che famülke mu. Fey Marta reke, ¿maneluwküleiñ ñi wiñomongetual engün küpalechi antü mu? Kidu reke, maneluwün mu feypiafuiñ: “Kimnien tañi wiñomongetual”. Welu kom iñchiñ müley taiñ rakiduamal chumngelu maneluwafuiñ.\n3, 4. Jesus nütramkafilu ta Marta, ¿chem afmatun dungu fempefuy? Tüfa, ¿chumngechi kellufi ta Marta ñi doy maneluwal?\n3 Jesus wiñomongeltufi kiñe lantu domo ñi püñeñ, inafül Nain waria Galilea mapu mew. Kafey wiñomongeltufi Jairo ñi ñawe, Kapernaum waria mu peno. Kom pu mülelu üye mu kimfuyngün “ñi dew lan ti pichidomo”. Welu Jesus nüfi ñi kuwü ka feypifi: “¡Pichidomo! ¡Witratunge!”. Feymew müten wiñomongetuy (Luka 7:11-17; 8:41, 42, 49-55). Marta mülekefuy inafül Jerusalen mu, feymu pelafi chi Jesus ñi femün tüfa, welu allküpelay tüfachi epu afmatun dungu. Kidu ka tañi lamngen Maria kimniefuyngu Jesus ñi tremolkefiel pu kutran, feymu rakiduamingu Jesus mülefule üye mu, Lasaru lalayafuy. Welu lalu kay, ¿chem rupayafuy? Marta feypi Lasaru ñi wiñomongetual küpalechi antü mu, “ti afaelchi antü mew”. ¿Chumngelu fente maneluwkefuy Marta? Eymi kay, ¿chumngelu maneluwafuymi ñi müleal wiñomongetun, fey ñi witratual tami pu che?\n4 Fentren dungu müley taiñ kellukeetew ñi doy maneluwal ti wiñomongetun mew. Fewla inaduamaiñ kiñeke. Tüfa rakiduamelafeymu kiñeke dungu Biblia ñi feypiel tami ngüneduamkenofel, fey kelluafeymu tami doy maneluwal ñi wiñopetuafiel tami pu che lalu.\nÑI WIÑOMONGETUN KIÑEKE CHE KELLUKEEIÑMEW TAIÑ MANELUWAL\n5. Marta, ¿chumngelu fente maneluwkefuy ñi wiñomongetual tañi lamngen?\n5 Marta feypilay: “Pewmangen witratupe tañi lamngen”. Doy may feypi: “Kimnien tañi wiñomongetuael”. ¿Chumngelu fente maneluwkefuy Marta? Kidu kimniefuy kiñeke che ñi wiñomongetun kuyfi. Petu pichikalu, kimeltulelngepelafuy tüfa tañi ruka kam ti sinagoga mu. Fewla inaduamaiñ küla che ñi wiñomongelngetuel Biblia ñi nütramkan.\n6. ¿Chem afmatun dungu kimniepelafuy Marta?\n6 Fewla inaduamaiñ tati wünen che wiñomongeltulu ñi feypiel ti Biblia. Feychi mu Jewba elufi newen ta Elia ñi femal afmatun dungu. Pikun Israel mu, Sarepta waria Fenisia mapu mu, kiñe lantu domo küme llowkefuy tati pelon wentru Elia. Feymu Jewba fürenefi ka femi kiñe afmatun dungu: tañi rüngo ka ti aseyte aflay, femngechi ñi lanoal ti lantu domo ka ñi püñeñ (1 Reyes 17:8-16). Rupalu ta antü, ti pichi wentru kutrani, fey lay. Welu Elia kellueyew, fey ngillatuy: ‘Chaw Ngünechen Jewba, tüfachi pichi wentru ñi mongen wiñotupe kidu mew’. Jewba allkütufi ta Elia ka wiñomongeltufi ti pichi wentru (1 Reyes 17:17-24). Marta kimniepelafuy ñi rupan tüfachi afmatun dungu.\n7, 8. 1) Elisew, ¿chumngechi kellufi kiñe domo layeluwün rupalu? 2) Elisew ñi femün, ¿chem pengelkey Jewba mu?\n7 Ti pelon wentru Elisew wiñomongeltufi ti epungechi che ñi feypiel ti Biblia. Sunem waria mu mülefuy kiñe domo, kidu nielafuy püñeñ ka füchalefuy tañi wentru. Tüfachi domo küme llowkefuy ta Elisew, feymu Jewba kümelkaeyew ka elueyew kiñe püñeñ. Welu rupalu kiñeke tripantu, ti pichi wentru lay. ¡Müna weñangkülepelafuy ti domo! Fente weda duamkülefulu, miyawi 30 kilometro ñi yemeafiel ta Elisew Carmelo wingkul mu. Fey Elisew wüne werküy tañi kona Geasi ñi wiñomongeltuafiel ti pichi wentru. Welu tüfa pepil-lay. Fey inalen akuy Elisew tati domo engu (2 Reyes 4:8-31).\nJewba pengeli ñi nieel ti pepiluwün tañi wiñomongeltuafiel pu lalu\n8 Elisew koni ti ruka mu chew ñi mülen ti lachi pichi wentru, fey ngillatuy. Jewba allkütueyew, fey wiñomongeltufi ti pichi wentru. ¡Rume ayüwkülepelafuy ti domo pefiel tañi püñeñ ñi mongetun! (2 Reyes 4:32-37.) Rakiduampelafuy Ana ñi ngillatun mu. Ana pepi niepüñeñlafuy, welu Jewba elueyew kiñe püñeñ, tüfa ta Samuel. Fey yeñpüramfi ta Jewba, kidu am witrañpüramtufilu ti che Rüngan mew (1 Samuel 2:6). Sunem mu, mongetun mew Jewba witrañpüramtufi ti pichi wentru, femngechi pengeli ñi nieel ti pepiluwün tañi wiñomongeltuafiel pu lalu.\n9. ¿Ka chem afmatun dungu pengeli Biblia?\n9 Kangelu afmatun dungu rupay dew lalu Elisew. Kidu 50 tripantu pelon wentrungefuy, fey kutrani ka lay. Rupalu ta antü tañi foro müten mülewefuy. Kiñe antü kiñeke israelche rüngaltukufuyngün kiñe lachi wentru. Welu perumeyngün ñi küpalen kiñeke kayñe. Fey ñi pürüm lefmawal, ütrüftukufingün ti alwe ti lolo mu chew ñi elkünungeel Elisew. Biblia feypiley: “Fey ti lalechi wentru topantukuyefilu Elisew ñi foro, wiñomongetuy ka witrapüray” (2 Reyes 13:14, 20, 21). Kom tüfachi nütram kimeltufi ta Marta Chaw Dios ñi nieel pepiluwün tañi wiñomongeltucheal. Tüfa ka kelluafeiñmew ta iñchiñ taiñ kimal Jewba itrokom ñi pepilnieel.\nKIÑEKE CHE WIÑOMONGETULU PU APOSTOL ÑI ANTÜ MEW\n10. Lalu Tabita, ¿chem chumi Pedro?\n10 Ti Griegu Wirintukun ka pengeli kiñeke poyekefilu ta Jewba ñi wiñomongeltuchen. Ngüneduampeiñ Jesus ñi femün Nain waria mu ka Jairo ñi ruka mew. Kiñeke tripantu rupalu, ti apostol Pedro wiñomongeltufi kiñe lamngen Dorka pingefulu, Tabita ka üytukulelngefulu. Pedro koni ti katrüntuku mu chew ñi mülen ti lachi domo, ngillatuy ka feypi: “¡Tabita, witratunge!”. Feymew müten ti domo wiñomongetuy, ka Pedro “pengeltufi ñi mongetun” tati pu kristiano mülelu üye mu. Ñi rupan tüfa, “pütrün che feyentuy ta Ñidol Jesus mew”. Tüfachi weke disipulu amuldunguafuyngün Jesus mu ka Jewba ñi pepiluwün tañi wiñomongeltucheal (Hecho 9:36-42).\n11. Ti lawentuchefe Luka, ¿chem feypi ñi rupan kiñe weche wentru? Tüfa, ¿chumngechi kellufi pu adkintulu?\n11 Müley kangelu wiñomongetun ñi pefiel fentren che. Kiñe rupa ti apostol Pablo trawüluwi kakelu kristiano engün kiñe katrüntuku wenu ruka mew, Troa waria mu, fachantü Turquia pingey feychi mapu. Pablo rangi puni ñi wewpitun. Kiñe weche wentru Ewtiko pingefulu allkütulerkefuy, ka anülefuy kiñe fentana mu. Welu fütra kon umawtuy, fey ütrüfnagpay küla pisu wenu ruka mew. Luka wüne akupelay chew ñi ütrüfnagün ti weche wentru. Kidu lawentuchefengefulu kay, ngüneduami ñi allfülenon müten ka tañi rupanon ñi duam, ¡ti weche rüf lalerkey! Fey Pablo ka nagpay. Pangkofi ti weche, fey feypi: “Mongelekay tati”. ¡Müna afmatupelay pu che adkintulu ñi rupan tüfa! Ka müna yafüluwingün ngüneduamlu ti weche ñi wiñomongetun (Hecho 20:7-12).\nRÜF FEMTRIPAYAY TÜFACHI MANELUWÜN\n12, 13. Taiñ ngüneduampeel ñi wiñomongetun kiñeke che, ¿chem ramtuwafuiñ?\n12 Tati nütram taiñ ngüneduampeel ka kelluafeiñmew taiñ maneluwal Marta reke: Jewba elukey ta mongen, feymu wiñomongeltuafuy pu layelu. Welu rakiduamafuiñ kom tüfa ñi rupan kuyfi Jewba femkelu fütra afmatun dungu Mapu mew, ka ñi rumel mülekefel kiñe wentru poyekefilu ta Jewba, tüfa ta Elia, Jesus, Pedro kam kakelu. Feymu ramtuwafuiñ: ¿kakelu che kay lalu kake antü mew? Pu poyekefilu ta Jewba, ¿maneluwafuyngün ñi wiñomongetual pu layelu küpalechi antü mew? ¿Inayentuafuyngün Marta ñi maneluwün feypilu: “Kimnien tañi wiñomongetuael, feychi tati pu la wiñomongetule ti afaelchi antü mew”? ¿Chumngelu Marta maneluwkefuy ñi müleal wiñomongetun küpalechi antü mu? Iñchiñ kay, ¿chumngelu maneluwafuiñ?\n13 Kiñeke poyekefilu ta Jewba kuyfi, ka maneluwkefuyngün ñi müleal wiñomongetun küpalechi antü mu. Feymu inaduamaiñ kiñeke nütram Biblia mew.\n14. Abraam ñi rupan, ¿chem kimeltukeeiñmu ti wiñomongetun mu?\n14 Jewba feypikünufi ta Abraam tañi yomelche ñi kümelkayafiel kom pu che Mapu mew (Génesis 13:14-16; 18:18; Romanu 4:17, 18). Ka feypi tüfachi yomelche ñi küpayal Isaak mew, kidu tañi fotüm (Génesis 21:12). Feymu rakiduamnge chumngechi ñi duamnagün Abraam Jewba ñi feypietew chem chumafiel ta Isaak, ti fotüm ñi fente üngümkefiel: “Yefinge ta Isak, tami kiñen fotüm, feyti tami fente piwkeyeel, fey [...] chalintukulelpuaen kiñe kulliñ reke” (Génesis 22:2). Langümfule tañi fotüm, ¿chumngechi femtripayafuy Jewba ñi feypikünun? Chaw Dios ñi duam mew, Pablo wirintukuy Abraam ñi maneluwken Chaw Dios ñi nien ta pepiluwün tañi wiñomongeltuafiel ta Isaak (papeltunge Ebrew 11:17-19). Biblia feypilay Abraam ñi rakiduamken Isaak ñi wiñomongetual rupale kiñeke ora kam kiñeke antü müten. Feley, Abraam kimlafuy chumül ñi wiñomongetual Isaak. Welu maneluwkefuy Jewba ñi femal tüfa.\n15. ¿Chem mew maneluwkefuy Job?\n15 Ti küme wentru Job ka kimniefuy ñi müleal wiñomongetun küpalechi antü mew. Kimniefuy kiñe anümka katrüngefule, wiño choyotuafuy, fey kiñe we anümka reke feleafuy. Welu femngechi mu felelayafuy pu che (Job 14:7-12; 19:25-27). Kiñe che lafule, kidutu eluwlayafuy mongen (2 Samuel 12:23; Salmo 89:48). Chaw Dios keta elutuafeyew mongen. Feymu Job maneluwkefuy Jewba tañi rakiduamtukuaetew. Kidu kimlafuy chumül ñi rupayal tüfa. Welu maneluwkefuy tañi rakiduamtukuaetew ka ñi wiñomongeltuaetew Jewba, ti Wülkelu mongen. Biblia feypi: “¡Awem, pewmangen ellkakünuen ti Rüngan mu, pewmangen llümumaen rupale wüla tami illkun, pewmangen mediantükünuaymi, fey akordayaymi iñche mu! Lale kiñe wentru, ¿ka wiñomongepetuafuy may? Fill antü tañi dikümtuku küdaw mew üngümkülean, akule wüla tañi neykümngetual. Eymi mütrümaymi, iñche llowdunguaeyu. Ayüaymi tami femün kidu tami kuwü mew” (Job 14:13-15).\n16. Kiñe küme püllü, ¿chumngechi yafültukufi ta Daniel?\n16 Rakiduamaiñ kangelu küme wentru mew, tüfa ta Daniel. Kidu kom ñi mongen mu poyefi ta Jewba nor piwke mew, fey Jewba kellukefeyew. Kiñe rupa, kiñe küme püllü “rume falichi wentru” pifi ta Daniel, ka feypifi “kümelkalenge” ka “newentulenge” (Daniel 9:22, 23; 10:11, 18, 19).\n17, 18. Jewba, ¿chem feypikünufi ta Daniel?\n17 Daniel nielu pataka tripantu, rakiduampelay chi ñi chumlerpual, epe puwlu am tañi layal. Fey, ¿maneluwkepefuy may ñi wiñomongetual? ¡Femi llemay! Af mew Daniel wirintukuy chem ñi feypikünuetew Jewba: “Eymi kay, amulenge puwle wüla ti antü. Eymi ürkütuaymi” (Daniel 12:13). Daniel kimniefuy tati pu layelu ñi ürkütulen, ka ñi mülenon “adkünun, ngüneduamün, ka kimün” ti Rüngan mu (Eclesiastés 9:10). Epe puwlu rume ñi layal Daniel, Jewba elueyew kiñe fütra maneluwün ñi llowal küpalechi antü mew.\n18 Jewba ñi küme püllü feypifi ta Daniel: “Küpalechi antü mu witratuaymi ñi llowal chem tami ngen-ngeel”. Daniel kimnolu rume chumül ñi rupayal tüfa, ngüneduami ñi puwal tañi layal ka ñi ürkütual. Welu feypingelu “witratuaymi ñi llowal chem tami ngen-ngeel”, kidu kimürpuy ñi wiñomongetual. Tüfa rupayafuy fentren tripantu wüla ñi lan mu, feypilu am “küpalechi antü mu”.\nMarta reke, rüf maneluwafuymi ñi wiñomongetual tami pu che. (Inaduamnge parrafo 19 ka 20).\n19. Taiñ ngüneduampeel tüfachi chillkatun mew, ¿chumngechi nüwküley Marta ñi feypin mu?\n19 ¡Feley llemay! Marta fentren dungu mu rüf maneluwkefuy tañi küme lamngen Lasaru ñi “wiñomongetuael, feychi tati pu la wiñomongetule ti afaelchi antü mew”. Jewba ñi feypikünufiel ta Daniel, kafey Marta ñi küme maneluwken ti wiñomongetun mu, kelluafeiñmew taiñ doy küme maneluwal ñi wiñomongetual tati pu layelu.\n20. ¿Chem inaduamaiñ küpalechi chillkatun mew?\n20 Ngüneduampeiñ rüf kuyfike nütram, tüfa kimeltukeeiñmu ñi wiñomongetual pu layelu. Ka inaduampeiñ kiñeke poyekefilu ta Jewba ñi maneluwken tañi müleal wiñomongetun küpalechi antü mew. Welu fütra kuyfi feypikünungefule rume ñi wiñomongetual kiñe che, ¿chem kelluafeiñmu ñi kimal tañi rüf rupayal tüfa? Kimfalngefule, doy maneluwafuiñ ñi müleal ta wiñomongetun. ¿Chumül rupayay tüfa? Inaduamafiyiñ ti küpalechi chillkatun mew.


Inicio > Gülamtuwepeyüm Zugu > María Soledad Cisternas Réyes\nWünenküley fey ta chi txokin mew Comité sobre los Derechos de las Personas con Discapacidad de Naciones Unidas pigelu ka koneltuley fey ta chi wülkechi zugu fey ta chi azelkan che ñi az mogen mew. Chillkatuy Derecho, abogada gey ka zoy amuy ñi chillkatun fey Licenciada en ciencias Políticas gey ka kimeltukey epu txoy mew chillkatun zugu mew ka inatuzugukey. Ka amulniey kiñe müfü zugu kizu ñi pepilüwün mew ka nentuy kiñe müfü chillka ka nentuzugukey fillke gütxamnentun zugu faw k aka mapu.\nKa koneltuy müfü zugu Naciones Unidas mew: ka koneltugey ñi kimün zugu ñi zuam fey ti Comité Ad-hoc nentulu fey ti chi Convención sobre los derechos de las personas con discapacidad de Naciones Unidas pigechi txoy (CDPD) ka fey ta mew kizu nentuzugukey fey ti pu che koneltulelu fey ta chi zugu mew kizu ñi pepiluwün mew gen mew. Ka femgechi txokitu niey ñi küzaw müfü zugu mew, ka magelgekey UNICEF, UNESCO, PNUD y OMS txokinche mew ka gütxamnentuy ñi zugu epu waranka mari küla txipantü mew fey ti chi Asamblea General de la ONU pigechi txokinche chew ñi txawüluwken pu wünenküleu fey ta chi pu che wezalkalelu ñi kalül.\nKiñeke premio llowel María Soledad Cisterna müley: la Estrella de la Esperanza Latinoamericana, Colombia mapu( kiñe waranka ailla pataka aylla mari aylla txipantü), fey ti chi Premio por la Igualdad y la no Discriminación, México mapu ( epu waranka pura txipantü mew), fey ti chi distinción wülkelu Cámara de Diputados de Chile ka fey ti Senado de Chile (epu waranka pura ka aylla txipantü kafey) el Premio Elena Caffarena zomo ñi antü mew ( epu waranka aylla txipantü), fey ti chi Premio pataka zomo yenielu zugu epu waranka mari epu ka epu waranka mari meli txipantü) wülkelu El Mercurio, ka condecoración Medalla Cámara pu Diputados ñi wülkeel (epu waranka mari küla) ka fey ti Premio Nacional de Derechos Humanos epu waranka mari meli txipantü mew, wülkelu el INDH.\nKa epu waranka mari meli txipantü mew koneltuley fe y ti consejo consultivo INDH mew.


Juan 8 ARNNT - Fey Jesus amuy tati Olifu pingechi - Bible Search\n1Fey Jesus amuy tati Olifu pingechi wingkul mew, 2fey kangelu antü mew epe wünlu, wiñotuy tati ngillatuwe ruka mew. Fey ti pu che fülkontupueyew, fey kisu anükünuwi ka eluwi ñi kimeltuafiel ti pu che.\n3Fey ti kimeltukelu ti ley dungu ka ti pu farisew fey yefingün kiñe domo fey tüfa perkefingün ñi petu ñiwan. Fey elkünupufi engün rangiñ mew chew ñi mülemum fentren che. 4Fey feypifingün ta Jesus:\n—Kimeltufe, tüfachi domo trenumafiyiñ petu ñiwalu kiñe wentru engu. 5Iñchiñ taiñ ley dungu mew, Moyse werküy ñi ütrüftukangeael kura mew, fey ñi langümngeael fey tüfa famngechi domo. ¿Eymi am, chem pimi kay?\n6Kisu engün ramtufi tüfachi dungu tañi re kintukaduamafiel femngechi tañi nieael engün chumngechi ñi feypintukuafiel. Welu Jesus potrongnagi ta mapu mew, fey eluwi ñi wiriael kisu ñi changüll kuwü mew. 7Feymew müten diküm ramtukalelu engün am, fey witrakünuwtuy ka feypi:\n—Kiñekentu eymün mew tati nienolu chem yafkan no rume, wüne ütrüftupe kiñe kura mew.\n8Ka wiñome potrongnagtuy fey eluwtuy ñi wiriael ta mapu mew. 9Allkülu engün tüfachi dungu, re kiñeke tripayetuy tati dalluntukupafilu ti domo, fey ti wüne tripatulu tati doy putremke wentru ürke. Feymew Jesus kisulewetulu tati domo engu, 10küme witrakünuwtuy ka ramtufi ti domo:\n—Papay, ¿chew anta müley tami feypintukupeetew tami langümngeael?\n11Fey ti domo llowdunguy:\n—Kom amutuy engün tatey, Ñidol ―pi.\nFey Jesus feypifi ti domo:\n—Iñche no rume ‘langümngepe’ pilayaeyu, fey amutunge ka wiñome yafkawekilnge.)\nJesus ta pelon reke feley ta mapu mew\n12Jesus ka wiñome eluwi ñi kimeltuafiel ti pu che, fey feypi:\n—Iñche ta pelon reke felelu ta mapu mew. Tüfey tañi müngeltulen inaetew chumkawnorume mülelayay ta dumiñ mew, welu may nieay ta pelon tañi elunieetew ta mongen.\n13Fey ti pu farisew feypifi ta Jesus:\n—Eymi kisu petu nütramyewimi tami kisutu nütramyewün, fey chem falilay rume.\n14Fey llowdungueyew ta Jesus:\n—Iñche ñi dungupeel rüf dungu mew faliy tati, tunte iñche kisutu dunguñpewli rume. Iñche ta kimnien chew ñi tuwün ka chew ñi amuael, welu eymün ta rüf kimlaymün chew ñi küpan ka chew ñi amuael ta iñche. 15Eymün ramtukadungukefimün ta kiñe che chumngechi tamün ayüel, welu iñche ta femkelan. 16Welu iñche ramtukadungukefuli, kom tañi feypikeelchi dungu rüfngey. Iñche am kisungenolu ñi ramtukacheken, welu may Chaw Ngünechen tañi werküetew, fey ta adkünukey ti dungu iñche mew. 17Welu tüfa feley eymün tamün ley dungu tati wirilelu, femngechi epu che kiñewiyüm ñi dungu, kisu engu ñi dungu falikey.+ 18Ka femngechi, iñche ka tañi Chaw iñchiw kiñewküleyu tayu dungu mew ―pi.\n—¿Chew anta müley tami chaw?\n—Eymün kimlaymün ñi ineyngen ta iñche, ka iñche ñi Chaw no rume, welu kimfulmün ñi ineyngen ta iñche, ka kimafuymün iñche tañi Chaw.\n20Jesus feypi tüfachi dungu petu kimeltulu ta ngillatuwe ruka ñi lepün mew chew ñi elngekemum ti ofrenda. Welu iney no rume püresulaeyew, petu puwnolu am tañi medin antü.\nChew ñi amuael ta iñche, eymün ta pepi amulayaymün\n21Jesus ka wiñome feypifi ti pu che:\n—Iñche ta amutuan, fey eymün ta kintumuan, welu layaymün tamün yafkan mew fey tamün pemunofiel. Chew ñi amuael ta iñche, eymün ta pepi amulayaymün.\n22Feymew ti longkolechi pu judiu feypi:\n—¿Chumngelu am feypi taiñ pepi amunoael iñchiñ chew ñi amuael ta kisu? ¿Rakiduamkülepey may ñi kisu langümuwael?\n23Feymew Jesus feypi:\n—Eymün ta nag mapu tuwimün, welu iñche wenu mapu küpan. Eymün ta tüfachi nag mapu mew tuwimün, welu iñche wenu mapu mew tuwün. 24Feymew feypiwpeyiñ tamün layael kisu tamün yafkan mew, eymün am ta feyentunolu tañi ineyngen ta iñche, feymew layaymün kisu tamün yafkan mew.\n25Feymew ti pu judiu ramtufi engün ta Jesus:\n—¿Iney anta eymi?\n—Ellaka mew tañi feypiel ñi chem chengen ta iñche, feymew 26rume fentren dungu nien tamün feypiwafiel eymün am welulkawkülelu. Welu ñi Chaw tañi werküetew feypikey ta rüfngechi dungu, tañi feypikeetew ta kisu, feychi dungu ta feypiwkeyiñ ta eymün.\n27Welu ti pu judiu engün ngüneduamlay tañi nütramelngeel engün ta Chaw Ngünechen ñi dungu. 28Feymew Jesus feypifi ti pu che:\n—Feychi eymün wenuntu püramfilmün iñche tati Wentrukünuwpalu, fey wüla kimmuan ñi ineyngen ta iñche, ka femkelan chem dungu rume re kisu ngünewün. Iñche feypiken Chaw ñi kimeletewchi dungu müten. 29Iñche ñi Chaw tañi werküetew müley iñche engu, iñche ñi Chaw ta kisukünukelaenew, fey iñche am rumel femkelu kisu ñi ayükeelchi dungu.\n30Feymew Jesus, feypilu tüfachi dungu, rume fentren che feyentuy kisu mew.\nJesus ñi rüfngechi dungu lifrekünutuaeymünmew\n31Jesus feypiyefi kiñeke ti longkolechi pu judiu feyentulu ta kisu ñi feypielchi dungu mew:\n—Eymün ta müngeltufilmün iñche ñi dungu, rüf dungu mew eymün iñche ñi pu disipulungeymün. 32Kimafimün tati rüf dungu, fey ti rüfngechi dungu lifrekünutuaeymünmew.\n33Fey tati longkolechi pu judiu llowdunguy:\n—Iñchiñ ta Abraam ñi yomel pu che, fey chumkawnorume ka iney no rume ta püresukonaniekelaeiñmew. ¿Chumngelu am eymi feypimi taiñ lifrengetuael?\n34Feymew Jesus feypi:\n—Rüf dungu feypiwayiñ itrokom tati yafkakelu püresulekey reke ta yafkan mew. 35Kiñe püresukona rumel koneltukelay ta kiñe reñmache mew, welu kiñe fotüm feyngey ñi rumel koneltuleael ñi reñmache mew. 36Fey femngechi, tati fotüm lifrekünutuelmünmew, eymün feyngeay tamün lifrengetun. 37Dew kimnien ta Abraam ñi yomel pu chengen ta eymün, welu ayüleymün tamün langümmuafiel llowmamunofiel am iñche tañi dungu. 38Iñche femken tañi Chaw mew ñi pekeelchi dungu, fey eymün kay femkeymün tamün kangelu chaw ñi femkeelchi dungu.\nEymün tamün chaw ta weküfü\n39Feymew ti pu judiu feypi:\n—¡Kangelu no tatey! ¡Iñchiñ taiñ nieelchi chaw Abraam pingey! ―pi.\nWelu Jesus llowdunguy:\n—Eymün ta rüf mew Abraam ñi reñma pu chengefulmün, femafuymün kisu tañi femel. 40Welu may tunte dew feypiwfuyiñ ti rüfngechi dungu Ngünechen tañi kimeletew, fey eymün ayüleymün tamün langümmuafiel. ¡Abraam ta chumkawnorume femngechi femlay! 41Eymün ta femkeymün chumngechi ñi femkeel kangelu chaw tamün nieel.\nFeymew ti pu judiu feypi:\n—¡Iñchiñ ta kiñe yalltuku che no! Nieiñ kiñe chaw müten, Ngünechen llemay.\n42Fey Jesus llowdunguy:\n—Rüf feyngefule tamün chawyefiel ta Ngünechen, eymün ta piwkeyemuafun, iñche am küpalu ta kisu mew, fey fewla tañi mülepan tatey. Iñche küpalan ta re kisu duam, welu Ngünechen ta werküenew. 43¿Chumngelu am eymün longkontukulaymün iñche ñi kimelelchi dungu? Eymün am rüf mew ayükenolu tamün allkütuafiel iñche ñi dungu. 44Eymün tamün chaw ta weküfü, fey eymün ta kisu mew koneltuleymün, ka ayükeymün tamün femael kisu ñi ayükeelchi dungu. Weküfü ta kiñe langümchefe llituka mew müten. Chumkawnorume inakelafi ti rüfngechi dungu, ka chumkawnorume feypikelay ti rüfngechi dungu. Femngechi koyla dunguyüm, dungukey ñi chumngen ta kisu. Koylangelu am, fey kisu mew tripakey kom koyla dungu. 45Welu iñche am feypikelu ti rüfngechi dungu, eymün ta feyentumukelan. 46¿Iney am feypiafeymünmew iñche ñi nien ta yafkan? Fey iñche feypili ti rüfngechi dungu, ¿chumngelu am feyentumukelan? 47Tati mülelu Ngünechen mew, allkütukey Ngünechen ñi dungu. Welu eymün am Ngünechen mew mülenolu, ayülaymün tamün allkütuael.\nCristo wüne mülekey ta Abraam mew\n48Feymew tati longkolechi pu judiu feypieyew:\n—Rüfngey taiñ feypiken eymi kiñe Samaria tuwünchengen ka tami konweküfülen.\n—Konweküfülelan ta iñche. Tañi femkeelchi dungu mew püramyekefiñ tañi Chaw Ngünechen, welu eymün püramyemukelan. 50Iñche ayülan tañi re kisu püramyengeael, welu müley kiñe tati ayülelu iñche ñi püramyengeael, fey ñi Chaw kisu ta adniey kom dungu. 51Ka femngechi rüf dungu feypiwayiñ ta iney rume müngeltufile iñche ñi dungu, chumkawnorume lalayay ―pi.\n52Feymew ti pu judiu llowdunguy:\n—Fewla ta küme kimiyiñ tami konweküfülen. Abraam ka ti pu pelon wentru layey engün, fey eymi feypimupeiñ: ‘Tati müngeltulu iñche ñi dungu, chumkawnorume lalayay.’ 53¿Eymi anta wünenngeymi taiñ chaw Abraam mew? Kisu ta lay, ka ti pu pelon wentru ka layey engün. ¿Chumngechi chengelu trokiwküleymi am?\n54Feymew Jesus llowdunguy:\n—Iñche ta re feypipelan kisutu püramyewli, tañi püramyewün ta chem falilayafuy rume, welu ñi püramyekeetew iñche, fey ta iñche ñi Chaw tati, fey iñchiñ taiñ Ngünechen tamün pikeel. 55Welu eymün ta kimlafimün, fey iñcheke ta kimniefiñ. Fey kimlafiñ pifuli, iñche ta rume koylangeafun eymün reke. Welu rüfngey tañi kimniefiel, fey ka müngeltuñmakefiñ kisu ñi dungu. 56Eymün tamün kuyfi tuwün em Abraam pingelu, ayüwi allkülu tati feypikünuelchi dungu iñche mew, feymew rume ayüwi, fey Abraam kimetew am ñi ineyngen ta iñche ―pi.\n57Fey ti pu judiu feypifi engün ta Jesus:\n—Petu nielaymi kechu mari tripantu no rume, ¿fey feypimi tami pefiel ta Abraam? Kiñe wedwed che reke ta feypimi.\n—Rüf dungu feypiwayiñ iñche müleken Ngünechen iñchiw kuyfi mew petu ñi mülenon rume ta Abraam.\n59Feymew kisu engün nüy kura tañi ütrüftukayafiel, welu Jesus ellkawi ka tripatuy ti ngillatuwe ruka.


Inayentuafiyiñ Noe, Daniel ka Job ñi feyentukefiel ka allkütukefiel Jewba | Ñi chillkatungeal\n“Noe, Daniel ka Job [...] montuluwafuy tañi nor chengen mu” (EZEQUIEL 14:14).\nÜLKANTUN: 89 KA 119\n¿CHUMNGECHI INAYENTUÑMAYAFUYMI ÑI FEYENTUN TA...\n1. ¿Chumngelu yafültukuafeiñmu Noe, Daniel ka Job tañi rupan?\n¿KUTRANKÜLEYMI, nielaymi plata, kayñetumekengeymi kam rupamekeymi kakelu wedake dungu? Kiñeke mu, ¿ngellu ayüwülkeeymu tami küdawülkefiel ta Jewba? Femngechi femngentuwülmi, müna yafültukuafeymu Noe, Daniel ka Job ñi rupan. Tüfa engün kulpafengefuy ka tañi rupaelchi dungu trürümngey iñchiñ taiñ rupan. Kiñeke mu kuñiwün dungu tukungerkefuy ñi mongen. Welu amulefuy tañi nor piwkeyefiel ta Jewba, feymu Ngünechen inayentufalngelu trokifi engün tañi feyentun mu. Biblia feypi: “[‘]Kiñe trokiñ mapu tañi norngenochi femken mu kulpale iñche mew, fey eluwan ñi wedalkayafiel [...]. Fey tüfachi küla wentru, Noe, Daniel ka Job, mongelefule engün feychi trokiñ mapu mew, kidu engün müten montuluwafuy tañi nor chengen mu’, tüfa ñi feypiel Ñidol Ngünechen Jewba” (Ezequiel 14:12-14).\n2. ¿Chem ruparupangefuy wirintukungelu Ezequiel 14:14?\n2 Ti versikulo chew ñi tuwün tüfachi chillkatun Esekiel wirintukufi Babilonia mu, 612 tripantu petu ñi mülenon Jesus * (inaduamnge ti kimal dungu) (Ezequiel 1:1; 8:1). Tüfa rupay kechu tripantu müten petu ñi apümkangenon Jerusalen 607 tripantu mew. Feychi mu pichin che müten feyentufi ka allkütufi ta Jewba, fey tañi montual engün. Kiñeke tüfa Jeremia, Baruk, Ebed-melec ka tati pu rekabita. Fey inayentufingün ta Noe, Daniel ka Job (Ezequiel 9:1-5).\n3. ¿Chem ngüneduamaiñ tüfachi chillkatun mu?\n3 Ka femngechi, apümkangele pu wedake che Mapu mew, mongetripayay pu nor piwkengelu Jewba ñi adkiñ mu, tüfa engün pu inayentukefilu ta Noe, Daniel ka Job (Apokalipsi 7:9, 14). Feymu ngüneduamaiñ chumngelu (chemu) Chaw Dios inayentufalngelu trokifi tüfachi küla wentru tañi nor chengen. Ngüneduamaiñ 1) ti küdawün-ngechi dungu tañi chaftukefiel engün ka 2) chumngechi inayentuñmayafuiñ tañi feyentukefiel ka allkütukefiel ta Jewba.\n¡DOY 900 TRIPANTU MU, NOE FEYENTUFI KA ALLKÜTUFI TA JEWBA!\n4, 5. Noe, ¿chem küdawün-ngechi dungu chaftuy? ¿Chumngelu afmatufali ñi femün?\n4 ¿Chem küdawün-ngechi dungu chaftuy Noe? Mongelelu Noe tañi laku, Enok pingelu, pu che müna wedañmangefuy, ka “itrokom wesake dungu” feypikefuy Chaw Jewba mu (Juda 14, 15). Feychi mu doyeli pu kewafe, feymu Noe ñi antü mu doy amulerpuy “ñi rume wesalkamekeken” pu che. Kafey kiñeke wedake püllü nagpay Mapu mu, che adngetuyngün, niewi pu domo engün, fey niefuy fotüm müna weda chengefulu ka wedalkachekelu (Génesis 6:2-4, 11, 12). Welu Noe trürlay feychi pu che engu. Feymu Biblia feypi: “Ngünechen rume küme piwketufi ta Noe ñi nor piwkengen mew”. Kidu nor wentrungefuy. Fey llemay, “Noe müten ta femürkey Ngünechen ñi ayüelchi dungu” (Génesis 6:8, 9).\n5 Tüfa, ¿chem kimeltukeeiñmew Noe mu? Wüne rakiduamafuiñ tunteñma tañi nor piwkeyefiel ta Jewba petu ñi akunon ti Fütra Mangin Ko. Noe poyekelafuy ta Jewba 70 kam 80 tripantu müten, tüfa ñi mongeleafel kiñe pekan che famülke mu, welu may epe 600 tripantu poyerkefi ta Chaw Dios (Génesis 7:11). Kafey ngüneduamafuiñ Noe ñi nienon kiñe trawünche tañi yafültukukeetew, chumngechi taiñ felen famülke mu. Kiñe tañi pu peñi ka lamngen no rume kompañkelafeyew ñi poyeafiel ta Jewba * (inaduamnge ti kimal dungu).\n6. ¿Chumngechi pengeli Noe tañi fütra piwkengen?\n6 Noe tuduamel-laeyew tañi küme chengen. Doy may fütra piwkekünuwi ñi nütramkayafiel pu che Jewba mew. Feymu Biblia feypi kidu tañi ‘wewpikefiel ta che ñi nieafel lif mongen’ (2 Pedro 2:5). Ti apostol Pablo ka feypi: “Mupiltun mew, Noe feypifi ti pu che mapu mew mülelu ñi apümkangeael engün” (Ebrew 11:7). Feymu pu che ayentupelaeyew, küpa katrütueyew ka aneltueyew chi. Welu Noe llükakelafuy pu che (Proverbios 29:25). Doy may, kidu feyentukefuy, feymu Jewba elueyew ñi fütra piwkengeal. Ka femngechi femkefi Jewba tañi pu nor poyekeetew famülke mew.\n7. Dewmalu ti fütra wampo ruka, ¿chem küdawün-ngechi dungu chaftuy Noe?\n7 Noe yenielu doy 500 tripantu tañi nor poyekefiel ta Jewba, kidu feypieyew ñi dewmayal kiñe fütra wampo ruka ñi montulafiel kiñeke che ka fillke kulliñ ti Fütra Mangin Ko mu (Génesis 5:32; 6:14). Fütra dungu trokipelay may Noe ñi dewmayal femngechi ruka. ‘Doy ayentungean ka doy nüngaytungean’, rakiduampefuy chi. Welu fentekünulay ñi feyentukefiel ka allkütukefiel ta Chaw Jewba. Fey llemay, “Noe femürkey kom chumngechi tañi werküetew ta Ngünechen” (Génesis 6:22).\n8. Tañi pu che ñi nieal tañi duamnieel, ¿chumngechi pengeli Noe tañi maneluwün Jewba mew?\n8 Ka kiñe küdawün-ngechi dungu chaftuy Noe: eluafiel tañi pu che ñi duamnieel engün. Petu ñi rupanon ti Fütra Mangin Ko, pu che doy küdawtukefuy ñi nieal iyael. Noe ka femngechi rupay (Génesis 5:28, 29). Welu doyümlay eluafiel tañi pu che ñi duamnieel, doy may tañi poyeafiel ta Jewba. Müna küdawkefulu rume tañi dewmayal ti fütra wampo ruka 40 kam 50 tripantu peno, Noe doyümi Jewba tañi dungu. Ka rupalu ti Fütra Mangin Ko amul femi tüfa 350 tripantu mew (Génesis 9:28). Inayentufali Noe tañi feyentukefiel ka allkütukefiel Jewba, ¿felelay?\n9, 10. 1) ¿Chumngechi inayentuafuiñ Noe tañi feyentukefiel ka allkütukefiel Jewba? 2) Inaniefiliyiñ Jewba tañi feypiel, ¿chem chumay ta kidu?\n9 Noe tañi feyentukefiel ka allkütukefiel Jewba, ¿chumngechi inayentuafuiñ? Müley taiñ koneltunoal tüfachi Mapu tuwün pu che mew, doyümal Jewba ñi dungu, kidu reke rakiduamal chem ñi kümen ka kümenon, ka kimeltulelafiel ta kakelu (Matew 6:33; Juan 15:19). Femün mu tüfa, tutekelafiyiñ pu che. Inaniefilu kay iñchiñ Jewba ñi feypiel ti kudumuwün dungu ka tati kurewen mu, weda dunguyengekeiñ television, internet kam kakelu dungu mew (Malaquías 3:17, 18). Feymu Noe reke, llükakelafiyiñ pu che. Doy may yamniefiyiñ ta Jewba ka pilaiñ ñi weñangkülelafiel, kimnielu am iñchiñ kidu müten taiñ eluafetew afnoachi mongen (Luka 12:4, 5).\n10 Fey, ramtuwnge tüfa: “¿Amulean tañi femal Jewba tañi ayükeel ayentungeli kam weda dunguyengeli rume? Küdawngefule nieal tañi duamnieel, ¿maneluwan Jewba tañi kelluaetew?”. Noe reke feyentufilmi ka allkütufilmi ta Jewba, maneluwaymi kidu tami kuñiwtukuaetew (Filipense 4:6, 7).\nWALLOÑMAEYEW RUME WEDAKE CHE, DANIEL FEYENTUFI KA ALLKÜTUFI TA JEWBA\n11. Daniel ka tañi pu weni, ¿chem küdawün-ngechi dungu chaftuyngün Babilonia mu? (Inaduamnge ti adentun ellaka mu mülelu).\n11 ¿Chem küdawün-ngechi dungu chaftuy Daniel? Dikümtukun mu Daniel yengey ta Babilonia, chew ñi mülen fentren che poyekefilu ta koylake dios ka fülkonkefulu pu wedake püllü mew. Feychi che weda trokikefi pu israelche ka ayentukefi engün ka tañi Ngünechen Jewba (Salmo 137:1, 3). Tüfa müna kutrantupiwkelelpelaeyew ta Daniel ka kakelu israelche piwkeyefilu ta Jewba. Kangelu küdawün-ngechi dungu chaftuy Daniel ka tañi küla weni Anania, Misael ka Asaria elfalkünungelu engün ñi küdawülafiel tati longko ülmen. Feychi mu fentren che ngüneduamüñmaeyew ñi femün ka feypikefeyew engün chem ñi iyal, welu Jewba eluñmakelafuy tañi pu che ñi iyal kiñeke tüfa. Feymu Daniel “eluwi ñi piwke mew tañi podümuwnoal tati longko ülmen ñi illufalchi kümeke iyael mew” (Daniel 1:5-8, 14-17).\n12. 1) ¿Chem chengefuy Daniel? 2) ¿Chem rakiduamkefuy Jewba Daniel mu?\n12 Ka kiñe küdawün-ngechi dungu chaftuy Daniel, fütra dungu trokifalngenolu rume. Kidu küme pepiluwün-ngefuy, feymu elfalkünulelngefuy müna sakifalchi küdaw (Daniel 1:19, 20). Welu Daniel turpu mallmawlay ka kimkawlay. Doy may amulefuy tañi ñom wentrungen ka mañumkefuy ta Jewba tañi kelluetew ñi küme tripayal (Daniel 2:30). Ngüneduamfali tüfa: Jewba feypi Daniel tañi inayentufalngen Noe ka Job reke. Feychi mu, Noe ka Job dew lawyefuyngu ka nor poyekefuyngu ta Jewba kom tañi mongen mu. Welu Daniel petu wechengefuy. Feymu, ¿welulkay Jewba fente maneluwlu tüfachi weche mu? Femlay llemay, Daniel kom ñi mongen mu nor piwkeyefi ka allkütufi. Fey epe puwül-lu 100 tripantu, kiñe küme püllü ayüfal nütram mu feypifi ñi fente sakietew Jewba (Daniel 10:11).\n13. ¿Chumngelu Jewba kellufi ta Daniel ñi falin küdawfengerpual?\n13 Jewba tañi kellun mu, Daniel müna falin küdawfengetuy Babilonia ka Medopersia ñi ngünenieel mew (Daniel 1:21; 6:1, 2). Jewba ñi duam mu peno rupay tüfa, femngechi Daniel tañi kelluafiel pu israelche, chumngechi ñi rupan Jose Egipto mew ka Ester Mardokeo engu Persia mu * (inaduamnge ti kimal dungu) (Daniel 2:48). Müna yafültukupelaeyew ta Esekiel ka kakelu israelche yengelu Babilonia mu ñi ngüneduamfiel Jewba tañi kellukeetew Daniel mew.\nNor piwkeyefiliyiñ ta Jewba, kidu sakiaeiñmew. (Inaduamnge parrafo 14 ka 15).\n14. Daniel reke, ¿chumngechi felekeiñ?\n14 Daniel tañi feyentukefiel ka allkütukefiel Jewba, ¿chumngechi inayentuafuiñ? Kom tati koylake religion Mapu mu mülelu, Tati Fütra Babilonia, “Weküfü tañi mülewengetuy”, ka ngüchaltukukefi pu che ñi femal pekan kudumuwün ka rüf poyenoafiel ta Ngünechen (Apokalipsi 18:2). Welu iñchiñ katripanche reke feleiñ tüfachi Mapu mew, ka pu che ngüneduamlu taiñ trürnon kidu engün mu ayentuafeiñmew (Marku 13:13). Feymu fülkonaiñ taiñ Wenu Chaw mu, Daniel reke. Fey ñom piwkengeaiñ, maneluwaiñ Jewba mu ka allkütuafiyiñ, femngechi kidu ka sakiaeiñmew (Ageo 2:7).\n15. Pu chaw ka ñuke, ¿chem kimürpuafuy Daniel tañi pu chaw mu?\n15 Pu chaw ka ñuke kimürpuafuy fentren kümeke dungu Daniel ñi chaw ka ñuke mew. Pichikalu Daniel Juda mew, walloñmakefeyew pu wedake che. Welu Daniel piwkeyerpufi ta Jewba. ¿Re femrumey tüfa? Femlay. Tañi chaw ka ñuke kimeltupelaeyew Jewba tañi dungu (Proverbios 22:6). Ka Daniel ñi üy pengeli tañi pu chaw ñi fente piwkeyefiel ta Jewba, tüfa feypilu am “Chaw Ngünechen iñche tañi Kues ürke” (Daniel 1:6). Feymu eymün pu chaw ka ñuke afeluwkilmün ka ñochi chengeaymün tamün kimeltulelafiel Jewba ñi dungu tamün pu yall (Efesio 6:4). Ngillatuaymün kidu engün tañi duam mu ka kiñentrür femaymün. Fey newentulelmün kimeltuafiel tamün pu yall ñi piwkentukuafiel Jewba tañi feypin, Jewba füreneaeymünmew llemay (Salmo 37:5).\nÜLMEN KA POFRENGELU RUME, JOB FEYENTUFI KA ALLKÜTUFI TA JEWBA\n16, 17. ¿Chem küdawün-ngechi dungu chaftuy Job 1) ülmen-ngefulu? 2) kutrankawlu?\n16 ¿Chem küdawün-ngechi dungu chaftuy Job? Fillke dungu mu rupay tañi mongen. Ellaka mu tati doy falin wentrungefuy tañi mapu mu (Job 1:3). Kafey ülmen-ngefuy, küme üytungekefuy ka yamniengekefuy (Job 29:7-16). Femngechi rume, doy kümelu trokiwkelafuy ta kakelu mew, ka amulefuy tañi duamtukefiel ta Ngünechen. Kimnieiñ tüfa, Jewba feypifilu am “tañi kona”, ka küme dunguy kidu mew feypilen mu: “Kiñe wentru nor piwkengelu püntünentukenolu, ka yamkelu ta Chaw Ngünechen ka famtripaley wedake dungu mu” (Job 1:8).\n17 Welu kalerumetuy Job tañi mongen. Kom ñami ka fente tañi weñangkülen ayüfuy ñi layal. Fewla kimiyiñ iney tañi femkeetew tüfa: tati Weküfü. Kidu feypintukufi ta Job ñi poyefiel ta Jewba kidu tañi kümelkaleal müten. Biblia feypi: “Feymew, Satana wiñoldungufi ta Jewba: ‘¿Refalta pemay Job yamkefi ta Ngünechen? ¿Malalmakünulelfimi reke tami ingkañpeafiel kidu, ka tañi ruka, ka kom tañi nieelchi chemkün? Eymi kümelkafimi tañi femelchi küdaw, ka tañi pu kulliñ alün-ngey fill püle mapu mu’” (Job 1:9, 10). Chaw Dios pekan dungu trokilay tüfa. Fey, ¿chumi ñi pengelal Weküfü tañi weda koylatufengen? Eluñmafi ta Job ñi pengelal tañi nor piwkeyeetew ka tañi poyekeetew küme duam mu.\n18. 1) Eymi, ¿chumngelu afmatukefimi ta Job? 2) Job ñi rupan, ¿chem kimeltukeeiñmu Jewba mu?\n18 Weküfü amul kayñetufi ta Job ka welulkalfi ñi kulpantukuafiel ta Jewba kom tañi weda rupan mu (Job 1:13-21). Fey wüla küla wentru wenifaluwfi ta Job ka weda dungufingün. ‘Weda chengeymi, feymu Chaw Dios kastigamekeeymu’ pifingün (Job 2:11; 22:1, 5-10). Welu Job amuley tañi nor piwkeyefiel ta Jewba. Feymu weda entulu rume ñi feypin kiñeke mu, Jewba weda illkutulafi, kimlu kay Job ñi kutrantupiwkelen ka tañi yafüduamkülenon (Job 6:1-3). Doy may ngüneduami Job ñi püntütripakenon kidu mu, fente tañi kayñetuetew rume tati Weküfü, kiñe weda nüngayelchekelu reke. Fey rupalu wüla Job tañi weda rupan, Jewba elueyew epu rume tañi niekefel ka eluñmafi ñi amul mongeleal 140 tripantu mu (Santiaw 5:11). Ka fente puwlu tañi mongen, Job amulekefuy tañi poyefiel ta Jewba kom tañi piwke mu. ¿Chumngelu feypiafuiñ tüfa? Ezequiel 14:14 feypilu am Job tañi nor chengen, ka tüfa wirintukungey fentren tripantu rupawyelu Job tañi lan mu.\n19, 20. 1) ¿Chumngechi inayentuafiyiñ Job tañi feyentukefiel ka allkütukefiel Jewba? 2) ¿Chumngechi kutranduamyecheafuiñ Jewba reke?\n19 Job tañi feyentukefiel ka allkütukefiel Jewba, ¿chumngechi inayentuafuiñ? Chem küdawün-ngechi dungu rupaliyiñ rume, doyümafiyiñ ta Jewba taiñ mongen mew, kom piwke mu feyentuafiyiñ ka allkütuafiyiñ llemay. Femlu kay Job, ¡doyelchi may iñchiñ! ¿Chumngelu? Famülke mu doy kimnieiñ Job mew. Küme kimnieiñ Weküfü ñi chumken taiñ ngünenkayaetew (2 Korintio 2:11). Kafey ti Biblia, doyelchi may Job pingechi lifru, kimeltukeeiñmew chumngelu Jewba eluñmakey taiñ kutrankawal. Ka Daniel ñi wirintukun kimeltukeeiñmew ñi rüfngen Chaw Ngünechen tañi Ngünenien ka ñi Longko Ülmenkülen Jesus (Daniel 7:13, 14). Ka kimnieiñ pichiñma mu ñi ngünenieal kom Mapu ka ñi apümafiel kom taiñ wedake dungu.\n20 Job tañi rupan ka kellukeeiñmew ñi kutranduamyeafiel taiñ pu peñi ka lamngen kutrankawkelu. Kidu engün weda entuafuy ñi feypin, Job reke (Eclesiastés 7:7). Welu weda rakiduamlayaiñ kam wedalkalu feypintukulayafiyiñ. Doy may kuñillyeafiyiñ llemay. Femngechi femliyiñ, inayentuafiyiñ taiñ Wenu Chaw, kidu am kutranpiwkeyechekelu ka küme piwkengelu (Salmo 103:8).\n21. Ñi feypiel 1 Pedro 5:10, ¿chumngelu rakiduamelkeeiñmu Noe, Daniel ka Job ñi rupan mu?\n21 Noe, Daniel ka Job kakerumey ñi mongen engün ka chumül ñi mongelen. Femngechi rume, küme chaftuyngün kom tañi küdawün-ngechi dungu. Kom ñi rupan engün, rakiduameleiñmu ñi feypiel ti apostol Pedro: “Dew kutrankawülmün ta eymün, Ngünechen mupiay ñi adnieelchi dungu eymün mew, femngechi rüf mew tamün nor mongenngeael, yafüluwküleael, newenküleael ka tamün rumel mupiltuleael” (1 Pedro 5:10).\n22. ¿Chem kimürpuaiñ ti küpalechi chillkatun mew?\n22 Pedro ñi wirintukuel Chaw Dios ñi duam mu, kimeltukeeiñmew Jewba ñi kelluafiel tañi pu poyekeetew ñi yafüluwküleal ka newenküleal. Müna duamnieiñ taiñ yafültukuaetew Jewba ka newenküleal taiñ poyeafiel. Feymu inayentuafiyiñ Noe, Daniel ka Job tañi feyentukefiel ka allkütukefiel Jewba. Küpalechi chillkatun mew kimürpuaiñ kidu engün tañi rüf kimfiel ta Chaw Dios, ka chumngechi kellueyew tüfa ñi nor piwkeyeafiel. Feyngey, küme adümfingün chumngechi ayüwülafiel ta Jewba (Proverbios 28:5). Iñchiñ ka femafuiñ.\n^ parr. 2 Esekiel yengefuy ta Babilonia 617 tripantu mew petu ñi mülenon Jesus. Kidu wirintukuy Ezequiel 8:1–19:14 kayu tripantu mülepulu üyew, fey tüfa 612 tripantu mew.\n^ parr. 5 Lamek, Noe tañi chaw, feyenturkefi ta Ngünechen, welu kechu tripantu petu ñi akunon ti Fütra Mangin Ko lay. Kimlaiñ Noe tañi ñuke ka tañi pu peñi ka lamngen ñi mongelefel akulu ti Fütra Mangin Ko, welu femfule, poyekelafuyngün chi ta Jewba, feymu mongetripalayngün.\n^ parr. 13 Jewba ka femngechi fempelafi Anania, Misael ka Asaria ñi kelluafiel tati pu israelche (Daniel 2:49).


Marku 9 ARNNT - Jesus ka femngechi feypi: —Rüf dungu - Bible Search\nMarku 8 Marku 10\n1Jesus ka femngechi feypi:\n2Fey rupalu kayu antü, Jesus amuy ta kiñe alü pürachi fütra wingkul mew. “Amuiñ” pifi ta Pedro, Santiaw, ka Juan müten. Tiye mew kisu engün tañi adkiñ mew, kangewerumetuy ñi felen ta Jesus. 3Tañi takuwün ta wilüfütuy ka doy fülangtuy iney rume ta fente lingarkünulayafuy tunte küme küchakayafuy rume. 4Fey ti küla disipulu pefi engün ta Elia ka Moyse, nütramkamekelu ta Jesus engün. 5Feymew Pedro feypifi ta Jesus:\n6Tati pu disipulu rume llükalelu engün am, fey Pedro kimlay tañi chem piael.\n7Feychi lelen mew, kiñe tromü nagpay fey munulpaeyew kiñe llawfeñ reke. Feytichi pu tromü mew allküngey kiñe dungun, feypilu: “¡Fey tüfa ta iñche ñi sakin Fotüm: allkütuñmafimün ta kisu müten ñi dungun!”\n8Feychi lelen mew müten, adkintulu engün ta wall püle, Elia Moyse engu pengewetulay. Jesus kisulewetuy.\n9Fey nagkülepatulu engün tati wingkul mew, Jesus feypifi ñi küla disipulu ñi nütramelnoafiel iney no rume tañi peel engün, wiñomongetule wüla ti Wentrukünuwpalu. 10Feymew kisu engün müten piwkentukuniefi tüfachi dungu, tunte welukonke ramtuwkefuyngün rume ñi chem pifel tati wiñomongetun dungu.\n11Ramtufi engün ta Jesus:\n12Fey Jesus ta llowdungueyew:\n—Rüfngey ta Elia ñi wüne küpayael, ka kisu ñi küme eltuael kom dungu. ¿Fey chem mew am feypiley tati Wirin Chillka ñi kutrankawael tati Wentrukünuwpalu ka tañi illamngeael? 13Welu iñche ta feypiwayiñ Elia ta dew küpay, fey ti pu judiu fill wesa femfi engün kom tañi ayüel chumngechi ñi feypilen ta Wirin Chillka Elia ñi rupan tüfeychi wesake dungu mew.\n14Fey wiñotulu engün chew tañi mülemum ti kakelu pu disipulu, peputufi engün ñi rangiñmanieetew ta fentren pu che, ka kiñekentu tati pu kimeltukelu Moyse ñi ley dungu ñi notukadungumekeetew engün. 15Pengelu ta Jesus, kom lef amuy engün tañi chalimeafiel rume afmatulen mew.\n16Fey Jesus ramtufi ti pu che:\n17Kiñe tati mülelu feymew llowdungueyew:\n—Kimeltufe, tüfa ta küpalelpeeyu iñche tañi fotüm, kontunieeyew ta kiñe weküfü fey ta ketrolnieeyew. 18Chuchi mew rume müleyüm, nükeeyew tati weküfü. Trananagümkeeyew ta pülli mew ka trorfan entupakey kowün tañi wün mew. Kütrürülkey ñi foro, fey mütrengkülewekey. Tami pu disipulu feypipefuiñ engün tañi wemünentulelafiel tati weküfü, welu pepi wemünentulafi engün.\n19Fey Jesus ta llowdunguy:\n20Feymew yengey tati pichiwentru Jesus mew. Welu tati weküfü, pefilu ta Jesus, lalatulfi ti pichiwentru, fey ka tranapuwi pülli mew. Imülkawi, ka trorfan entupay kowün tañi wün mew.\n21Fey Jesus ramtufi tati ngen fotüm:\n—Pichichengelu ñi femrumen. 22Fentren rupachi ta feychi weküfü tranapuwülkeeyew ta kütral mew ka ko mew tañi langümaetew. Feymew, pepilfulmi eymi, kutranduamyemuiñ ta iñchiñ ka kellumuiñ.\n23Fey Jesus ta feypifi ti ngen fotüm:\n24Feymew tati pichiwentru ñi chaw wirari:\n25Fey Jesus ngüneduamlu tañi trawüluwmeken ta rume fentren pu che, wemünentufi tati weküfü, feypilen mew:\n26Feymew ti weküfü wirari, ka kiñe rupachi lalatulfi tati pichiwentru. Feymew müten tripatuy ta kisu mew. La reke femkünufi, fey rume fentren che ta feypiyey “dew lay tati” pi engün.\n27Welu ta Jesus, nükünufi ta kuwü mew, witrañpüramfi, fey tati pichiwentru witrapüratuy.\n28Feymew müten ta Jesus konpuy ta kiñe ruka mew, fey tañi pu disipulu wichu kafkü dungun mew ramtueyew:\n29Fey Jesus ta llowdungufi ñi pu disipulu:\n—Fey tüfa famngechi weküfü pepi wemünentungeafuy re ngillatun ka ayuno+ mew müten.\n30Fey tripatulu tiye mew, rumerpuy engün ta Galilea, welu Jesus pilay iney no rume tañi kimael, 31kimeltumekefilu am tañi pu disipulu. Ka feypimekefi: “Tati Wentrukünuwpalu chalintukungeay tüfachi mapu mew mülechi pu che mew ka langümngeay. Welu küla antüalu mew wiñomongetuay.”\n32Kisu engün kimürkelay chem dungu ñi feypimeken ta kisu, ka llükalerkey engün tañi ramtuafiel.\n33Fey puwi engün ta Kapernaum waria mew. Dew mülepulu ta ruka mew engün, Jesus ta ramtufi tañi pu disipulu:\n34Welu chem pilay rume engün, kisu engün am notukawlu ta rüpü mew iney müngell tañi longkoleael kisu engün mew. 35Feymew ta Jesus anükünuwi, mütrümfi tati mari epu disipulu, fey feypifi:\n36Feymew müten witrakünufi kiñe pichiwentru kisu engün ñi rangiñ mew, fey nükünufi ñi kuwü mew ka feypi:\n37—Iney rume llowfile kiñe pichiche tüfa reke iñche tañi üy mew, iñche ta llowaenew. Ka tati llowetew ta iñche, iñche müten ta llowlayaenew, welu may ka femngechi llowafi iñche tañi werküetew.\n38Juan ta feypieyew:\n39Feymew Jesus ta llowdungufi ñi pu disipulu:\n—Katrütukefilmün. Iney rume pengel-le kiñe afmatufal pepiluwün iñche tañi üy mew, wesa dunguyetulayafenew. 40Taiñ kayñetukenoetew ta iñchiñ, fey ta ingkanieeiñmew. 41Iney rume eluelmünmew ta eymün kiñe fasu kongeafuy rume tamün inaniefiel mew ta Cristo, rüf dungu feypiwayiñ fey tüfa füreneaeyew ta Ngünechen.\n42“Ka femngechi iney rume yafkangen tukufile kiñeke tüfachi we feyentulelu ta iñche mew, doy kümeafuy trapeltukukünulelngele ñi pel mew kiñe fütra kura, fey tañi ütrüftukungeael ta lafken mew.\n43“Tami kuwü ta yafkan mew tukukeelmew, katrünentufinge. Doy kümeay tami nieael kiñe kuwü müten tami konpuael ta rumel mongen mew, welu fey tami nien epu kuwü, mi amuael ta kütral mapu mew, chew chongkelay tati kütral, 44chew ñi lakenomum ta piru ka ñi chongkenomum ta kütral.+\n45“Fey tami namun yafkan mew yekeelmew, katrünentufinge. Doy kümeay tami nieael kiñe namun müten tami konpuael ta rumel mongen mew, welu fey tami nien epu namun tami ütrüftukungeael ta kütral mapu mew. 46Chew ñi lakenomum ta piru ka ñi chongkenomum ta kütral.+\n47“Fey tami nge yafkan mew tukukeelmew, entufinge eymi mew. Doy kümeay tami nien kiñe nge müten tami konpuael Ngünechen tañi ülmen mülewe mew, welu fey tami nien epu nge mi ütrüftukungeael ta kütral mapu mew\n48‘chew ñi lakenomum ta piru\n49Kom ta alimkangealu am ta kütral mew. Ka kom chalintukuelchi ilo chadiñmangeay.+\n50“Chadi ta kümey, welu kotrüwetunole, ¿chumngechi am pepi wiñome kotrütuafuy ta chadi? Eymün chadi reke felemün ka tüng mongen niemün welukonkechi eymün mew.”


Gramática Araucana: III. Parte - Lectura\nValdiva, Imprenta Central, J. Lampert\nGrammar/Missionary Texts DIALECT: Lafkenche?\nTEXT OCR: Google Cloud Vision (using DH Dashboard, developed by Bryan Tarpley at the Center for Digital Humanities Research here at Texas A&M University.) https://benmolineaux.github.io/bookshelf/\nKimfalkəlelai ñi chumlen küla personaŋechi kiñen Dios.\nSan Agustin piŋechi obispo fentren rakiduamkəlefui rəf kimafilu ñi chumlen küla personaŋechi kiñen Dios.\nKiñe antü amui pashiaialu playa meu, rakiduam eŋu amui, rəf rakiduamkiaukafui tañi amulen meu. Amulelu pe pufi kiñe məte ayünŋechi pichi weche inal l·afken· meu, deumádeumayefúi kiñe pichi rəŋan ñi pichike kuq meu. Fei meu ka amui wiñamafilu l·afken·, akuli tañi rəŋan meu, wə truntəkuyefi, ká amui, ká wiñamkefi, ká təkufi ñi pichi rə ŋan meu. Wiñamwiñamyefi tichi l·afken·, fentré rupa wiña mi; arofüi ñi küdau meu.\nSan Agustin witralepui, leliniepufi feichi pichi wentru. Deu witrañmaniepufilu (ñi witralepun fəla al·üñma fei pikei), feimeu ramtufi feichi pichi che küdauküdauŋelu: «Chumkei mi kam fau, fochəm?», piŋepui pichi altaweñi. Lloudəŋui pichiche: «Kom wiñamafilu l·afken· iñche, kom təkuafiñ təfachi pichi rəŋan meu», pi ñi lloudəŋun feichi pichi altaweñi.\nSan Agustin allwe ayelei ka fei pi: «Pepifal-lai, an·ai fochəm; feyükelai təfachi pichi rəŋan meu feichi füchá l·af ken·», piŋei pichi altaweñi, piéyeu San Agustin. Ká lloudəŋui pichiche: «Felerkei mai! Ká femŋechi fe yükelai Dios ñi füchake dəŋu kiñe tue mapu che ñi raki duam meu,» piŋei San Agustin, piéyeu feichi pichi altaweñi ka ñamrumetui.\nKimtəkui San Agustin kiñe ankel ñi pefiel meu, feimeu rumel rakiduamwelai ñi trür kimafiel Dios ni chumlen.\nKiñe dewü tripai kiñe antü ñi lolo meu, ka, ñi pefiel meu kiñe wachi, fei pi: «Pu che məte llüwatufe ŋei: küla pichike maməll meu deumakei kiñe wachi, kiñe feichi pichi maməll meu elkei ni pichi keso, feimeu fei pikeiŋn: «Fei təfa ta wachi, ñi nüŋeam ta dewü»>, Iñchiñ taiñ dewüŋen llüwatufe ŋenofuliñ? Iñchiñ küme kimiñ, fəlfiliñ keso, ütrəf naqpaiai ladrillo ka trañmaiaiñ meu, feimeu ünatulafiñ.»\nPichiñma leliwəlniekefui wachi feichi dewü, féola fei pi: Küme n·ümünŋei təfachi keso; n·ümütufili məten, kadme ütrəf naqpalaiai wachi; amuiñ mai, n·ümütumeafin feichi pichi ke so ŋəneduamkechi».\nPichike pichike inafəlmaéyeu kümé, femŋen puwí keso meu. Welu fenten ináfəlpui, kiñe lel ütrəfnaqrumei ladrillo, feimeu trañmaéyeu.\nEpu pichike weche rupaiŋu kiñe mapu kachilla meu, fei meu pukintuiŋu kiñe dañe üñəm. Pekafilu məten lefiŋu fei chi dañe meu ka nüpufiŋu feichi fədü lləpadkəlelu ñi kuram meu.\nFeichi wənen fei pifi kaŋelu: Eimi nüŋe təfachi kuram, iñche nüan fədü, kuram doi falikei fədü meu.»-«Felele mai», lloudoŋui feichi inan, «eluen iñche fədü, eimi nüŋe kuram». Femŋechi epuñple wedá dəŋuwiŋu, femŋen femŋen illkul kawiŋu, femŋen kewaiŋu. Kewákewaŋen meu eŋu leftripai ñi fədü kiñe feichi pichiche, kaŋelu pənoi ñi kuram fədü. Pelu ñi ñaməmn fedü eŋu kuram, feichi epu pichi weche kümelkautuiŋu, ka «kewawelaiaiyu» piuiŋu.\nTəfachi llüshkü korü məte kümelai», fei pifui kiñe liwén Juanita tañi ñuke; «pepí iŋekelai», pi kai.\n«Relelan féola ñi ká deumaiaqel», lloudəŋui ñi ñuke, welu təfachi naqn antü eluayu doi kümelu».\nWəla amuiŋu peñéñwen malaltəku anümweshakelu meu ñi rəŋanentual poñü. Juanita kom antü ñəmikefui poñü ka təkukefui saku meu.\nFeimeu wəñoiŋu ñi ruka meu, ká küpaleléyeu ñi ñuke llüshkü korü; Juanita kümékümetui ka fei pi: «Məná kü merkei təfa! Fei təfa doi kümei kaŋelu meu!»; feineu i kiñe apon ral·i.\nÑi ñuke ayeniéyeu ka fei piéyeu: «Feichi llüshkü korü ká məten tami kümentuuyenoel ta tayi. Küdaun ŋəñülchekei, feimeu féola kümentuimi korü.\nFeichi wintu pañilwe wil·i.\nKiñe lelfün che amui kiñe antü ñi Tomás fotəm eŋu waria meu. Feichi rəpü meu pukintui feichi chau kiñe wintu pañilwe wil·i, ka ñi pefiel meu fei piŋei feichi weche: Ñə mitufiŋe, Tomás, təfachi pañilwe wil·i, tranalei pülli meu, ka elfiŋe mi fonsillo meu». «Chem falí təfa fenten pichin meu ñi lloyünaqal?!» pifí ñi chau Tomás.\nKiñe n·emel no rume dəŋulai təfachi chau, witrañprami pañilwe wil·i ka təkui ñi fonsillo meu. Púulu kiñe pichi waria meu fendelfi rütrafe kechu centavo meu, ka feichi pla ta meu ŋillai cereza.\nWəla fotəmwen inatuiŋu ñi rəpü. Aré antü ŋefui. Cheu no rume pukintulaiŋu kiñe mawida kam kiñe ruka no ru me cheu ñi llaufentuam. Tomás epe l·afui wiwün meu ka kom ñi lladkün meu inaniefui ñi chau.\nFeimeu təfa upeduamkechi reke llaŋkümfi kiñe cereza. Tomás ñəmitui, milla pelu reke trokiufui, ka təkui ñi wən· meu.\nKá pichi ayeple feichi chau ká llaŋkümkafi cereza. To más ká femŋechi ñəminpramkai ñi illun meu. Femŋechi a mulei, femŋen kom ñəmitui feichi cereza.\nDeu ilu feichi kiñelewechi cereza, wəñotuéyeu ñi chau ka fei piéyeu: «Kiñe rupa lloyünaqfulmi ñəmituafiel feichi pañilwe wil·i, feimeu felelaiafui tami lloyünaqal pataka rupa ñəmituafiel feichi cereza.\nFederiko, kiñe pichi weche, məte llükánten ŋefui. Kiñe pun· werküéyeu ñi chau kárukatu ñi ruka meu. Küyen· füchá pe lomtulefui. Feimeu konlu raŋiñ miñche ruka meu, Federiko pefí, witralefui kiñe füchá che, kurülefui.\nApó llükan meu kañpəle rüŋkürumei feichi weche. Welu feichi kurünkəlechi che ká femŋechi rüŋkürumei ka doi pichi kənuutui. Federiko wirárüi llükankechi ka wəñotui lefkəlen ñi ruka meu. Feichi che ká femŋechi lefí ñi furi meu, doi füchakənuutui feimeu, kal·ku dəŋu rekǝlefui.\nÑi wirárün meu tripai ñi chau, trafpafi ñi fotəm, tra nalefui pülli meu, epe l·alefui ñi llükan meu. Pichin meu Federiko nütramkai ŋümankechi, «kiñe füchá kurülechi che inapeéneu», pi.\nÑi allkün meu feichi chau nüfi ñi pichi wentru ñi kuq meu, yefi puñma ruka meu, feimeu peŋelfi feichi kurülechi che, re məten kidu ñi aiwiñ ŋefui. Federiko kelütripai ñi yewen meu, «ká llükánten ŋewelaian», pi.\nHonrao ŋelu weukei.\nMaría peí kiñe antü kiñe kuram achawall ñi lepünruka meu. Apó ayüun meu lef pepufi ñi ñuke ka fei pifí: «Pefi ŋe, papay, təfa kuram pen.\nLloudəŋui ñi ñuke: «Təfachi kuram eimi nó, kárukatu domo ñi kuram ta təfei. Məpürupakei kiñelke ñi achawall iñchiú yu lepün meu ka elpei ñi kuram fei meu. Felei mi elutuafiel.\nTaŋküfi ñi ñuke María ka yeltufi kuram ñi kárukatu domo. Fei təfa fücha ayüui ñi ŋənelŋen meu María ka ñi ñuke, kuñifal domo ŋefui, ka fei pi ti kárukatu domo: «We waimi tami ŋənelŋen meu, ayün tami ré eluafiel təfachi ku ram, welu elelayu kiñe mufü semana». Ñi fei pin meu, təkufi ñi dañe meu feichi petu lləpañchi achawall meu.\nRupan kiñeke semana meu feichi kuram meu tripai kiñe pichi achawall. María ayüui nülu feichi pichi achawall ñi kuq meu ñi kárukatu domo, ka eluui ñi küme kuidaafiel ñi achawall.\nŊenó iaqel məlelafui: feichi küme kárukatu domo eluke fui María uwa ka kachilla tunten ñi duamnien.\nAl·ün meu tremərpui feichi achawall, kurami ka lləpañi. Müchai məten yom nierpui María mari epu pichike acha wall, ka feichi tremí. Fei təfa fenten kuramkefui, ka María fendekefui fill sábado kiñeke docena ŋillakawe meu; ñi weu keelchi plata meu moŋelkefui ñi ñuke.\nFeichi wentru maməlln·amun· ŋelu.\nRupafui kiñe antü kiñe pichi waria meu kiñe kuñifal wentru, mamelln·amun·ŋefui. Pedro aukantukefui kallé meu kiñeke pichike weche yeŋn, ni pu wen·üi. Pefilu feichi ku ñifal wentru Pedro inálefí ka yechi ayétufi ka inaultufi chumŋechi ñi amúnŋen.\nFeichi wentru chiwədrupai, lladkünkechi leliwəlfi feichi pichi wentru, ka fei pifí: «Weichakefun tañi soldaoŋen meu tañi mapu fəla, kiñe weichan meu külliéneu kiñe bala, ka femŋechi tripai ñi n·amun·, təfachi n·amun·maməll meu aye praqen».\nFei təfachi dəŋun meu lladküiŋn kom. Feichi pichike pu weche nentui ñi gorra yeŋn ka chalifiŋn yewenkechi feichi wentru. Pedro witrañpramwelafí ñi kintun fenten ñi yewen meu. Feichi antü meu turpun ayetu welafí añkenŋechi pu kuñifal.\nAntonio üñfi pichi weche ŋefui. Rupapelu kiñe antü ki ñe malaltəku manshana meu, kintuwəli kümeke manshana tranátranalu pülli meu. Inei no rume penienoelu meu trokiui, koní feichi kinta meu kiñe pichirupachi wechod meu pel·e ma lal meu, ñəmituyei feichi manshana, kom apóli feimeu ñi fonsillo. Welu müchai məten akui ti ŋen· ŋelu, kiñe retrü maməll niefui ñi kuq meu.\nPeéyeu Antonio, fentenn ñi lef nentui feichi pel·e malal pəle, ka ñi montual trokitui feichi wechod meu. Welu, kom aponielu ñi manshana kam ñi fonsillo meu, ükülüi ka pepí tripalai. Müchai fipuéyeu feichi ŋen·ŋelu; nüŋepui ka mətroŋ-\nkanentuŋei retrü meu, məñtuñmaŋetui kom ñi manshana, féola l·el·əmŋetui.\nAntonio mətewe al·ün kullí ñi kulpamom.\nLlafkalen füchá falin dəŋu nei.\nAntonio tripai kiñe antü lelfün meu. Fentreñma miaufui, kanshan akutui kiñe ŋillaiaqelwe ruka meu; feimeu «eluŋe chi kofke ka kiñe faso ko», pi. Welu tuteukəlelafui ñi n·a mun·tu miauumaŋen meu ka ñi nienon meu plata ñi doi kü me iafel.\nPichin meu witrakənuupai wəl·ŋiñ ruka meu kiñe koche. Re tichi pu koche küpafui kiñe ül·men wentru, nentulŋepai kiñe füchá katrün ilo ka kiñe fotella finu pülku.\nAntonio weshá kintuwəlfi feichi ül·men ka piudəŋui: Iñ che pepí femfuli, ká femŋechi femafun».\nFeichi ül·men wentru kiməñmaéyeu ñi rakiduam ka fei piéyeu: «Peútulepefuimi eimi mi trafkintual iñche yeŋu?» «Femlefun ká», pi Antonio weluduamnokechi; «naqŋe mi koché meu ka eluen kom chem tami nien; iñche kai eluayu kom chem tañi nien.\nFeikachi dəŋufi ñi kon·a təfachi ül·men ñi witrañpram ŋeaqel ñi anülemom. Welu füchá wedá dəŋu niefui! -ñi epu n·amun· kom trükafüfui; feichi kuñifal ül·men pepí witrale lafui, nüniewí ñi kon·a meu, akulelŋele wəla ñi retrüupeyüm; pepí trekaulafui ŋenó retrü meu.\n«Chumlei ŋa», pi ti ül·men wentru, «petu peutulekaimi tayu trafkintual?»\n«Mə!«, lloudəŋui Antonio llükankechi. Iñche doi ayün ñi epu n·amun· pataka kawellu trafkü meu. Doi kümei kofke iaqel eŋu ko ka ñi trürcheleal ka ñi ŋenó kutranŋeal ilotun meu ilo ka ñi witranieŋeal meu kiñe pichi che femŋechi». Ka feimeu witrai ka amutui.\n«Küllimi tami piel», ká wirarüléyeu feichi ül·men;» eimi pepí elufeli mi epu küme n·amun·, iñche eluafeyu ñi koche ka ñi kom kawellu ka ñi plata, kom ñi nieyel. Kiñe wentru kuñifal ka llafkəlelu doi ayüukəlekei kiñe ül·men meu ka trükəfkəlelu».


“Tati pu layelu tañi wiñomongetuael engün” (Hecho 24:15) | Ñi chillkatungeal\n“Ti inan Adan, fey ta püllü wülkelu ta mongen” (1 KORINTIO 15:45).\nÜLKANTUN: 151 KA 147\nSalmo 118, ¿chumngechi pengeli kiñe che ñi wiñomongetual, fütra kuyfi mu feypikünungelu rume?\n¿Chumngechi femtripay Salmo 16:10?\nKristo ñi ngünenien wenu mapu mew, ¿iney engün wiñomongetuafuy ka chumngechi?\n1. Taiñ feyentukeel, ramtungefuliyiñ chuchi doy falin-ngeyey, ¿chem ngoymalayaiñ taiñ feypial?\nRAMTUNGEFULIYIÑ: “Kom tamün feyentukeel, ¿chuchi doy falin-ngeyey?” ¿Chem feypiafuiñ? Feypiafuiñ chi taiñ feyentuken Jewba ñi dewmael itrofill mülelu ka taiñ elukeetew ti mongen. Kafey feypiafuiñ taiñ feyentuken Jesus mu, ñi lan mew taiñ montulaetew. Kafey feypiafuiñ taiñ maneluwken ñi rumel mongeleal Mapu mew kiñe küme mülewe ngetule. Welu ngoymalayaiñ taiñ feypial fente ñi falin-ngen tati wiñomongetun.\n2, 3. ¿Chumngelu fente falin-ngey feyentual ñi rüfngen ti wiñomongetun? (Inaduamnge ti adentun ellaka mu mülelu.)\n2 Rüf feypiafuiñ ñi falin-ngen taiñ feyentual ti wiñomongetun mu, maneluwliyiñ rume ñi mongetripayal ti fütra kutrankawün mu ka rumel mongeleal Mapu mew. Ti apostol Pablo feypi chumngelu (chemu) fente falin-ngey feyentual ñi rüfngen ti wiñomongetun: “Fey ti layelu ta wiñomongetunoale, femngechi may ta Cristo ka wiñomongetulay”. Wiñomongetunofule Kristo, ngünenielayafuy wenu mapu mew, ka refalta amuldunguafuiñ (papeltunge 1 Korintio 15:12-19). Welu küme kimnieiñ Jesus ñi rüf wiñomongetun. Inakelafiyiñ pu sadusew kuyfi mu, “turpu wiñomongetulayay pu layelu” ingentu feypikefuyngün. Feymu ayentueliyiñmu rume pu che, rume maneluwkeiñ ti wiñomongetun mu (Marku 12:18; Hecho 4:2, 3; 17:32; 23:6-8).\n3 Pablo nütramkalu kiñeke “wüne kimeltungeelchi dungu ta Cristo mew”, feypi “ti pu la ñi wiñomongetuael” (Ebrew 6:1, 2). Ka küme pengeli ñi rüf maneluwken ti wiñomongetun mew (Hecho 24:10, 15, 24, 25). We chillkatufilu Biblia, kimürpuiñ ti wiñomongetun mu, welu petu duamfalngey taiñ küme chillkatual tüfachi dungu (Ebrew 5:12). ¿Chumngelu?\n4. ¿Chem ramtuafuy kiñeke che ti wiñomongetun mu?\n4 We chillkatulu ti Biblia, papeltuiñ ñi wiñomongetun Lasaru ka kakelu che kuyfi mu. Ka kimürpuiñ Abraam, Job, ka Daniel ñi maneluwken engün tañi müleal wiñomongetun küpalechi antü mew. Welu kiñeke che ramtuafuy: “Fütra kuyfi feypikünungefule ñi wiñomongetual pu layelu, ¿maneluwafuiñ ñi femtripayal? Ka, ¿feypiley Biblia chumül ñi müleal ta wiñomongetun?”. Taiñ doy maneluwal, inaduamaiñ ti wiñoldungun.\nFÜTRA KUYFI FEYPIKÜNUNGEY ÑI WIÑOMONGETUAL\n5. Ti wiñomongetun mew, ¿chem inaduamaiñ?\n5 We lale kiñe che, küdawngelayafuy taiñ rakiduamal ñi wiñomongetual (Juan 11:11; Hecho 20:9, 10). Welu fütra kuyfi mu feypikünungele ñi wiñomongetual kiñe che rupale fentren tripantu, ¿maneluwafuiñ ñi femtripayal we lale ti che kam fentreñmale rume ñi lan mu? Ngüneduamfali tüfa, dew feyentulu am iñchiñ kiñe che ñi wiñomongetun, fütra kuyfi feypikünungelu rume. ¿Iney am? Ka tañi wiñomongetun, ¿chumngechi kelluaeiñmew taiñ maneluwal ñi müleal wiñomongetun? Inaduamafiyiñ.\n6. Ti Salmo 118, ¿chumngechi kimnieiñ ñi femtripan Jesus mu?\n6 Ti Salmo 118 mu, inaduamaiñ kiñe che ñi wiñomongetun feypikünungelu fütra kuyfi mew, tüfa David ñi wirintukuel peno. Kiñe trokiñ feypi: “Tati kura ñi illamfiel pu dewmarukakelu, ti doy falin kurangetuy newentuniefilu ti ruka” (Salmo 118:22). Tüfa kiñe pelon dungu Mesia mu. ¿Chumngechi kimnieiñ tüfachi salmo ñi nütramkael ti Mesia mu? Konlu am Jesus Jerusalen mu, pu che wirari kiñeke trokiñ feypilu tüfachi salmo: “¡Jewba, fürenemuiñ, llellipuwpeiñ, montulmuiñ!”, ka “küme felen niepe tati küpalu Jewba ñi üy mu”. Tüfa rupay 9 antü konchi Nisan küyen mu, epe puwlu ñi layal Jesus (Salmo 118:25, 26; Juan 12:13, 14).\n“Pu dewmarukakelu” illamfingün ti Mesia. (Inaduamnge parrafo 7).\n7. Pu judiu, ¿chumngechi illamfingün ta Jesus?\n7 Welu, ¿iney am tati “pu dewmarukakelu” ñi feypiel Salmo 118:22? Tüfa tati pu judiu longkolelu. Kidu engün illamfingün “tati kura”, tüfa ta Jesus. Duamtulafingün ka llowlafingün ñi Mesiangen. Welu fey ka müten no, illamfingün ti kura ngeñikadungufilu ta Pilato ñi langümafiel ta Jesus (Luka 23:18-23). Feley, tüfa engün kulpakoningün Jesus tañi lan mew.\nChaw Dios wiñomongeltufi ta Jesus, fey “ti doy falin kurangetuy”. (Inaduamnge parrafo 8 ka 9).\n8. Jesus, ¿chumngechi “ti doy falin kurangetuy”?\n8 Jesus illamngey ka langümngey, feymu, ¿chumngechi “ti doy falin kurangetuy”? Duamfalngefuy ñi wiñomongetual. Jesus küme pengeli tüfa feypilu kiñe nütram. Nütrami kiñe ngen ofadentu ñi werkülelfiel kiñeke kona tati pu küdawfe. Tüfa engün wülelkafi ti pu kona. Feymu rupalu chi antü werkülelfi tañi fotüm, fey ñi allkütuaetew pu küdawfe. Welu langümfingün ti fotüm. Dewlu ti nütram Jesus feypi ti pelon dungu mülelu Salmo 118:22 (Luka 20:9-17). Pedro ka feypi feychi pelon dungu nütramkafilu pu “longkoleyelu ti pu judiu mew, tati putrem fütakeche ka tati pu kimeltukelu ta ley dungu” trawüluwlu Jerusalen mu. Kidu feypifi: “Jesucristo Nasaret tuwlu [...], fey tüfa ta eymün tamün langümel [...] ka femngechi tüfa ta Ngünechen tañi wiñomongeltuel”. Ka feypi: “Fey tüfachi Jesus ‘tati kiñe kura reke felelu, fey eymün tati pu dewmarukakelu tamün illamel, welu ta tüfa doy poyefal kura reke femkünungetuy’” (Hecho 3:15; 4:5-11; 1 Pedro 2:5-7).\n9. ¿Chem feypikünungey Salmo 118:22 mu?\n9 Feley, fütra kuyfi petu ñi wiñomongetunon ti Mesia, Salmo 118:22 feypikünuy ñi rupayal tüfa, pengel-lu ñi illamkangeal ka langümngeal, welu tañi wiñomongetual, femngechi ‘ti doy falin kurangetual’. Fey wiñomongetulu, kidu müten üytungey tañi montulcheal (Hecho 4:12; Efesio 1:20).\n10. 1) ¿Chem feypikünungey Salmo 16:10 mu? 2) ¿Chumngelu kimnieiñ tüfachi Salmo ñi femtripanon David mu?\n10 Inaduamaiñ kangelu versikulo feypikünulu kiñe che ñi wiñomongetual. Tüfa wechurpuy rupalu doy kiñe warangka tripantu. Fey kelluafeiñmew ñi doy maneluwal ñi müleal wiñomongetun, fütra kuyfi mu feypikünungelu rume. Salmo 116 mu papeltuafuiñ David ñi feypin: “Elkünulayaen ti Rüngan mu. Eluñmalayaymi tami nor piwkeyekeetew ñi peafiel ti rüngan küfwe” (Salmo 16:10). Tüfa, ¿pengelkepey may David ñi lanoal ka ñi puwnoal Rüngan mu? Femlay. ¿Chumngelu kimnieiñ tüfa? Biblia küme feypilu am David ñi füchan, ñi lan ka ñi rüngaltukungeel Sion waria mew, tañi pu kuyfike che yem engün (1 Reyes 2:1, 10). Feymu, ¿iney mu femtripay tüfachi Salmo?\n11. Pedro, ¿chumül feypi iney mu ñi femtripan Salmo 16:10?\n11 Doy kiñe warangka tripantu rupalu David ñi wirintukuel tüfa, ti apostol Pedro feypi iney mu ñi femtripan Salmo 16:10. Kiñeke antü rupalu Jesus ñi lan ka ñi wiñomongetun mu, Pedro wewpilelfi ta fentren judiu ka pu konlu judiu ñi wimtun mu (papeltunge Hecho 2:29-32). Fey ti apostol pengeli David ñi lan ka ñi rüngalngeel. Ka feypi David ñi ‘peniewyekafel reke, ka ñi nütramkael ñi wiñomongetuael’ ti Mesia. Biblia pengelkelay Pedro ñi notukadungungeel tañi feypin mu tüfa.\n12. 1) ¿Chumngechi femtripay Salmo 16:10? 2) Tüfa, ¿chem mu kelluaeiñmew taiñ maneluwal?\n12 Ñi pengelal rüfngen tañi feypin, Pedro pengeli ñi wirintukuel David ti Salmo 110:1 mu (papeltunge Hecho 2:33-35). Pedro chumngechi ñi kimeltuel ti Wirin Chillka, kellufi ta fentren pu che ñi feyentual ta Jesus ñi Ñidolkünungeel ka Kristokünungeel (Hecho 2:36, Traducción del Nuevo Mundo [TNM]). Pu che ngüneduami Salmo 16:10 ñi femtripan wiñomongetulu Jesus. Rupalu ta antü, Pablo ka nütramkay tüfa wewpitulelfilu tati pu judiu Antiokia Pisidia mu. Tüfa rume afmatuleyew pu che, feymu doy küpa kimingün (papeltunge Hecho 13:32-37, 42). Tüfa ka kelluafeiñmew taiñ maneluwal Biblia ñi feypikünuel ñi müleal wiñomongetun, fütra kuyfi mu feypikünungelu rume.\n¿CHUMÜL MÜLEAY WIÑOMONGETUN?\n13. ¿Chem ramtuwafuiñ chi?\n13 Kimürpuiñ ñi wiñomongetual kiñe che fütra kuyfi feypikünungelu rume. Tüfa yafültukukeeiñmew. Welu ramtuwafuiñ chi: “¿Fentreñma üngümkülepean may ñi wiñopetuafiel tañi pu che lalu? ¿Chumül müleay wiñomongetun?”. Jesus feypifi tañi pu apostol ñi kimnon engün kiñeke dungu ka tañi chumkon-non ñi kimafiel. Feypi: “Konpalelaymün tamün kimael chumül ka tuntepu ñi femael ta Chaw Ngünechen. Kisu müten ngüneniey ñi pepiluwün mew ñi femaelchi dungu” (Hecho 1:6, 7; Juan 16:12). Welu femfule rume, kimnieiñ kiñeke dungu chumül ñi müleal wiñomongetun.\n14. Jesus tañi wiñomongetun, ¿chumngelu trürlay pu che wüne wiñomongetulu kidu mew?\n14 Jesus ñi wiñomongetun, tüfa tati doy falin-ngelu ñi feypiel ti Biblia. Jesus wiñomongetunofule, iney no rume maneluwlayafuy ñi wiñomongetual tañi pu che yem. Welu Jesus wiñomongetuy llemay, “ka wiñome lawelayay, tati lan dungu am niewenolu pepiluwün ta kisu mew”. Kidu rumel mongen niey wenu mapu mew (Romanu 6:9; Apokalipsi 1:5, 18; Kolosense 1:18; 1 Pedro 3:18). Welu feychi pu che ñi wiñomongeltufiel Elia ka Elisew, ka kakelu wüne wiñomongetulu Jesus mew, rumel mongelayngün, wiño latuyngün, ka trufürngetuyngün ti rüngan mu.\n15. ¿Chumngelu “tati wüne kosechaelchi fün ketran” pingey ta Jesus?\n15 Jesus wiñomongetuy wenu mapu mew kiñe püllü reke. Kidu tati wüne wiñomongetulu ñi amual wenu mapu mu, ka tati doy falin-ngelu (Hecho 26:23). Welu kidu müten femngechi wiñomongetulay. Jesus feypikünufi tañi pu manelfal apostol ñi kelluaetew tañi ngünenieal wenu mapu mew (Luka 22:28-30). Welu ñi rupayal tüfa, wüne mülefuy ñi layal engün, fey ñi wiñomongetual kiñe püllü reke, chumngechi ñi rupan Jesus. Pablo wirintukuy: “Rüf feyngey ta Cristo ñi dew wiñomongetun, kisu ta feley tati wüne kosechaelchi fün ketran reke ta walüng mew. Wünenküley ñi wiñomongetun mew”. Fey Pablo feypi kakelu che ñi ka femngechi wiñomongetual tañi amual wenu mapu mew. Feypi tüfa engün ñi wiñomongetual “kake kiñeke chumngechi ñi adkünuetew ta Ngünechen: Cristo tati wüne wiñomongetulu, fey wüla, wiñometule ta Cristo [ngüneniele wenu mapu mu, TNM], kisu tañi montulelchi pu che ka wiñomongetuay” (1 Korintio 15:20, 23).\n16. Pablo ñi feypin, ¿chumngechi kellukeeiñmew ta kimal chumül ñi wiñomongetual pu amualu wenu mapu mew?\n16 Pablo ñi feypin kellukeeiñmew taiñ kimal chumül wiñomongetuay pu amualu wenu mapu mew: Kristo ngüneniele wenu mapu mu. Jesus eluwi ñi ngünenieal 1914 tripantu mu, pu Dungukelu Iney Ngen Jewba fentren tripantu kimeltukeiñ tüfa Biblia mew. Jesus petu ngüneniemekey wenu mapu mu ka pichilewey tañi apümkangeal ti wedake dungu.\n17, 18. Konle ti fütra kutrankawün, ¿chumayngün pu dullingelu petu mülewelu Mapu mu?\n17 Biblia doy kimeltukeeiñmew chumngechi ñi wiñomongetual pu amualu wenu mapu mew, feypi: “Ayülen tamün kimael ñi chumlerpuael tati pu layelu [...]. Chumngechi feyentuleiñ ta Jesus ñi lan ka ñi wiñomongetun, ka femngechi feyentuleiñ ta Ngünechen ñi küpaltuafiel Jesus engün tati feyentulen lalu ta kisu mew. [...] Iñchiñ, petu mongelekaliyiñ faw feychi küpatule wüla ta Ñidol [ngüneniele wenu mapu mu, TNM], wüneluwlayayiñ tati pu lalu mew. Fey Ñidol kisu llemay nagpayay ta wenu mapu mew, [...] fey ti pu feyentulen lalu ta Cristo mew, fey ta wüne wiñomongetuay. Fey wüla kay, iñchiñ tati petu mongelelu, yetuaeiñmew kiñentrür ta kisu engün mew, wenu tromü mew, femngechi taiñ trawüael ta Ñidol iñchiñ wenu mapu mew. Fey ta famngechi rumel müleaiñ ta Ñidol iñchiñ” (1 Tesalonisense 4:13-17).\n18 Pichi rupalu ñi konün Jesus tañi Ngünenien, wiñomongetunkepi pu amualu wenu mapu mew. Konle ti fütra kutrankawün, pu dullingelu mülewelu Mapu mew yengetuayngün “wenu tromü mew”. ¿Chem pengelkey tüfa? Pablo feypi ‘itrokom ta lalayayngün’, tüfa kimeltukeeiñmew kidu engün ñi fentreñma lalenoal. Feymu lale engün, ‘kangelu kuerpu nietuayngün kiñe lelen mew, kiñe llüpefün reke, feychi afachi kullkulltun mew’ (1 Korintio 15:51, 52; Matew 24:31).\n19. ¿Chem doy küme wiñomongetun müleay?\n19 Famülke mu, epe kom pu kristiano dullingelaiñ ñi ngünenieal Kristo engu wenu mapu mew. Doy may maneluwküleiñ ñi akual “Ñidol tañi antü”, fey apümkangeay ti wedake dungu Mapu mew. Kimlaiñ chumül ñi akual tüfa, welu kimfalküley ñi pichilewen (2 Pedro 3:10). Rupale tüfa, müleay kangelu wiñomongetun. Feychi mu, pu che wiñomongetuay Mapu mu kiñe küme mülewe ngetule, ka maneluwayngün ñi niewenoal kulpan ka turpu lanoal. Tüfa kiñe doy küme wiñomongetun pingeay, ka latulu am pu che wiñomongetulu kuyfi mew (Ebrew 11:35).\n20. ¿Chumngelu feypiafuiñ ñi küme adkünungeal ti wiñomongetun Mapu mew?\n20 Biblia feypi tati pu amualu wenu mapu mew ñi wiñomongetual “kake kiñeke chumngechi ñi adkünuetew ta Ngünechen” (1 Korintio 15:23). Feymu maneluwafuiñ ñi ka femngechi küme adkünungeal ti wiñomongetun Mapu mew. Welu ramtuwafuiñ chi: “Tati pu lalu newe chumül kay, ¿wiñomongetuay pichi rupalu ñi konün Jesus tañi Ngünenien Warangka Tripantu mu, fey tañi llowaetew tañi pu che? Ka pu kuyfi kümeke longkolelu, ¿wüne wiñomongetuay, fey tañi kelluafiel ñi küme adkünungeal pu che Mapu mew? Ka pu poyekenofilu ta Jewba, ¿chew ka chumül wiñomongetuay engün?”. Fentren dungu ramtuafuiñ, welu duamfalngelay taiñ kimal tüfa famülke mu. Doy kümeafuy taiñ üngümküleal, fey kimürpuaiñ. Afmatuaiñ pefiel chem ñi chumal Jewba.\n21. ¿Chem maneluwkeiñ?\n21 Petu ñi puwnon feychi antü, müley taiñ doy maneluwal Jewba mu. Jesus pengeli Chaw Dios ñi feypikünun tañi wiñomongetual pu layelu Jewba ñi rakiduamtukuniefiel (Juan 5:28, 29; 11:23). Kiñe rupa Jesus feypi Abraam, Isaak ka Jakob ñi mongelen Chaw Ngünechen mew, femngechi pengeli Chaw Jewba ñi wiñomongeltuafiel pu layelu (Luka 20:37, 38). Feymu ti apostol Pablo reke rüf feypiafuiñ: “Maneluwkülen ta Ngünechen mew tati pu layelu tañi wiñomongetuael engün” (Hecho 24:15).\nTi doy falin kura: tüfa kiñe kura tukulelngekelu ngion ruka mu, fey ñi newen trapümngeal epu traf ruka. Wiñomongetulu Jesus, ti “doy falin kurangetuy” newentuniefilu ti kristiano trawünche koneltulelu pu dullingelu, tüfa trürümfalngelu am kiñe ngillatuwe ruka reke.


Küdawülafiyiñ ta Jewba, taiñ Chaw Ngünechen lifrechekelu | Ñi chillkatungeal\nTi Werken (ñi chillkatungeal) | Abril 2018\nPAPELTUAFUYMI acholi akha aucano batak (simalungun) batako karo batako toba baulé biak bislama camboyano chin haka chokue chopi chuabo chuukés criollo de las seychelles criollo mauriciano dayaco engayú dehu endáu galés gitonga groenlandés hmong (blanco) iban ibinda inglés javanés kachin kayin sgaw kazajo kazajo (alfabeto árabe) kikongo kimbundu kisi krío lao lhukonzo lomue macua maltés mapudungun mizo navajo nias niueano nyaneka nyungwe quechua ayacuchano quechua cuzqueño quichua de Chimborazo quichua de Imbabura rarotongués romaní de Macedonia (alfabeto cirílico) romaní de macedonia romaní del sur de Grecia runyankore rutoro sanguir saramacano sena sundanés tahitiano uigur (alfabeto cirílico) umbundú urdu uruund wallisiano wayuunaiki xitshwa ñemba\nKüdawülafiyiñ ta Jewba, taiñ Chaw Ngünechen lifrechekelu\n“Chew ñi mülen Jewba tañi newen, fey müley lifrelen” (2 KORINTIO 3:17, TNM).\nÜLKANTUN: 49 KA 73\n¿Chumngechi lifrekünukeeiñmew Jewba ñi newen?\n¿Chumafuiñ ñi weda femnoal taiñ lifrelen mu?\n¿Chumafuiñ ñi küme femal taiñ lifrelen mu?\n1, 2. 1) Mongen mu Pablo, ¿chumngelu pu che müna nütramkakefuy pu konayengelu ka pu lifrelelu mew? 2) Pablo ñi feypin mew, ¿iney mu küpay ti rüf lifrelen?\nROMA mew pu che müna nütramkakefuy pu konayengelu ka pu lifrelelu mew. Kidu engün rume mallmawkefuyngün tañi nieelchi ley dungu mu, ñi lifrelen ka chumngechi adkünungefuy ñi femngeal nor dungu. Welu tüfachi fütra ngünenien duamniefuy pu kona ñi femal fütrake küdaw. Feymu kiñeke tripantu mew külakechi che mu, kiñe konangefuy. Tati pu kristiano kütu müna nütramkakefuy tüfachi dungu mew, mülelu am Roma ñi ngünenieelchi mapu mu.\n2 Apostol Pablo fentren rupa wirintukuy ti lifrelen mu. Kidu küpa norümkelafuy ti wedake dungu Mapu mew, kakelu che reke. Welu may kidu ka kakelu kristiano kimeltulelkefuyngün pu che Ngünechen ñi Ngünenien ka fente ñi falin-ngen Jesus tañi lan ñi montulcheal. Pablo ka feypifi pu kristiano iney mu ñi küpan ti rüf lifrelen, feymu wirintukuy: “Jewba kidu tati Püllü, ka chew ñi mülen Jewba tañi newen, fey müley lifrelen” (2 Korintio 3:17, TNM).\n3. Pablo, ¿chem nütramkay 2 Korintio kapitulo 3 mu?\n3 Epungechi Korintio mu, Pablo feypi chem ñi rupan Moyse naglu Sinay wingkul mu tripalu Jewba tañi küme püllü ñi adkiñ mew. ¡Tañi ange rume wilüfkefuy! Pu israelche rume pellkeyngün, feymu Moyse takukünukefuy ñi ange kiñe katrün pañu mew (Éxodo 34:29, 30, 33; 2 Korintio 3:7, 13). Fey Pablo feypi: “Welu kiñe che wiñotule Jewba mu, nentuñmangetuay ti pañu ñi nge mew” (2 Korintio 3:16, TNM). ¿Chem küpa kimeltuy Pablo?\n4. ¿Chem femafuiñ taiñ lifreleal chumngechi ñi ayükeel Jewba?\n4 Rupachi chillkatun mu kimürpuiñ Jewba müten ñi lifrelen tañi femal kom ñi ayükeel, kidu am kom dewmafilu. Feymu “chew ñi mülen Jewba tañi newen”, mülekey lifrelen. Welu taiñ femngechi lifreleal, Pablo feypi taiñ wiñotual Jewba mew. Tüfa kimeltukeeiñmew ñi duamfalngen weniyeafiel ta Jewba. Nampiyawlu wellin mapu mew pu israelche rakiduamlayngün Jewba reke. Feymu kiñe katrün pañu mew takukünukefuyngün reke ñi longko ka piwke, tañi lifrelen mu küpa femkeyngün kiduke ñi ayükeel müten (Ebrew 3:8-10).\nKiñe che püresulele rume lifreleafuy\n5. 1) Jewba ñi newen, ¿chem dungu mu lifrekünukeeiñmu? 2) ¿Chumngelu feypiafuiñ ñi lifreleafel tati pu püresulelu ka konayengelu kütu? 3) ¿Chem ramtun wiñoldunguaiñ?\n5 Trürümfalngelay chumngechi taiñ lifrekünuetew Jewba ñi newen, tüfa am re lifrekünukelay pu rüfngechi kona. Doyelchi may, lifrekünukeeiñmu kulpan mu, lan dungu, koyla religion ka wedake wimtun mu. Pu che femlayafuy tüfa (Romanu 6:23; 8:2). ¡Afmatufali chumngechi taiñ lifrekünuetew! Feymu kiñe che püresulele ka konayengele rume lifreleafuy femngechi (Génesis 39:20-23). Tüfa ñi rupan taiñ peñi Harold King, fentren tripantu püresulelu tañi feyentun mu. Ngüneduamafuymi ñi rupan JW Broadcasting mu (amunge ta FILLKE VIDEO > NÜTRAMKAN KA RUPAELCHI DUNGU > CHAFTUKEYNGÜN WEDAKE DUNGU). Fewla wiñoldunguaiñ epu ramtun: ¿chumngechi pengelafuiñ ñi falintukefiel taiñ lifrelen? Ka, ¿chem küme femafuiñ taiñ lifrelen mu?\nFALINTUAFIYIÑ TAIÑ LIFREKÜNUETEW JEWBA\n6. Pu israelche, ¿chumngechi pengelingün ñi falintukenofiel tañi lifrekünuetew Jewba?\n6 Kiñe che elueliyiñmu kiñe yewün, iñchiñ mañumafiyiñ llemay. Ka femngechi Jewba elufi ñi lifreleal pu israelche. Welu pichin küyen müten rupalu tañi tripan Egipto mu, pu israelche illutufingün ñi ikefel ka ñi pütokokefel Egipto mu, ka illamtufingün ti iyael ñi eluetew Jewba. ¡‘Wiñotuaiñ Egipto mu, doy kümeafuy’, pi engün! Doy falintukefuyngün ti challwa, fillke fün ka tukukan, welu falintulafingün Jewba ñi lifrekünuetew tañi poyeafiel. Feymu Jewba müna lladkütueyew engün (Números 11:5, 6, 10; 14:3, 4). Ñi rupan engün, ¿chem kimeltukeeiñmu?\n7. 1) Pablo, ¿chumngechi inafi ti ngülam mülelu 2 Korintio 6:1 mu? 2) Iñchiñ kay, ¿chumngechi inayafuiñ?\n7 Jewba werküfi ñi Fotüm taiñ lifrekünuaetew, feymu Pablo feypieiñmu ñi falin-ngen taiñ mañumafiel ñi femün (papeltunge 2 Korintio 6:1). Femngechi femi Pablo. Tañi kulpafengen mu, kidu püresulefuy reke kulpan ka lan dungu mu, feymu weda duamnagkefuy. Welu femngelu rume, feypi: “Ngünechen müten [...] ta mañumtukefiñ, tañi montulaetew ta Ñidol Jesucristo mew”. ¿Chumngelu mañumkülefuy? Kidu ka feypi: ‘Ngünechen ñi newen wülkelu mongen ta Cristo Jesus mew, montuleiñmew tati kulpan tañi pepiluwün mew ka tati lan dungu mew’ (Romanu 7:24, 25; 8:2). Iñchiñ femaiñ Pablo reke, longkontukunieaiñ Jewba taiñ lifrekünuetew kulpan ka lan dungu mu. Feymew iñchiñ poyeafuiñ ta Jewba küme rakiduam mu, Jesus lapalu am iñchiñ taiñ duam mu. Tüfa müna ayüwülkeeiñmu (Salmo 40:8).\nTami lifrelen mu, ¿dullikepeymi may femal Jewba ñi ayükeel, kam eymi tami ayükeel müten? (Inaduamnge parrafo 8-10).\n8, 9. 1) Pedro, ¿chem ngüfetueiñmew? 2) Kiñe che, ¿chumngechi weda femafuy ñi lifrelen mu?\n8 Mañumafiyiñ ta Jewba, welu kafey kuñiwtukuwaiñ ñi femnoal wedake dungu taiñ lifrelen mu. Feymu apostol Pedro ngüfetueiñmu ‘femngechi rakiduamkilmün “lifrelelu kay iñche, chem rume femafun, kümenole rume”’ (papeltunge 1 Pedro 2:16). Tüfa rakiduameleiñmu pu israelche ñi femün wellin mapu mew. Famülke mu doy duamfalngey inayal tüfachi ngülam. Weküfü ka tañi pu che wülkey ayüfalchi takun, adngelluwün ka itrofill taiñ iyal ka pütokoal. Kom püle pengelngekey adngechi che taiñ tukuduamelaetew ñi ngillayal itrofillem taiñ rüf duamnienofiel. Feymu kom tüfa ngünenkayafeiñmu ñi weda femal taiñ lifrelen mu.\n9 Ka inayentuafuiñ Pedro ñi ngülam kakelu falin-ngechi dungu mu, kiñeke tüfa, chem educacion kam küdaw taiñ nieal. Rakiduamnge tüfa, fentren wechekeche ngüchaltukungekey ñi fentren küdawal tañi konal küme universidad mu. Fentren che ngülamtukeeyew tüfa, femngechi ñi nieal fentren plata ka küme küdaw ka tañi küme üytunchengeal. Pengelelkeeyew chi fillke dungu feypilu ñi fentren llowken plata tati pu chillkatukelu universidad mu, welu ñi femkenon pu amukenolu. Pu wechekeche müley ñi dullial chem chumal tañi mongen mew, feymu rakiduamafuyngün ñi rüf kümeafel konal universidad mu. Welu, ¿chem kümeafuy ñi longkontukual kidu engün ka tañi pu chaw?\n10. Dullilu taiñ chumal, ¿chem longkontukuaiñ?\n10 Kiñeke che rakiduamafuy iney no rume ñi chumkonpanon tañi dullin mu. ‘Tüngkülele ñi rakiduam, femafun chem rume ñi ayükeel’ piafuyngün chi, ngüneduamlu am Pablo ñi feypin: “¿Chem mew am inaduamuwkülealu iñche kangelu che ñi welurakiduamkülenoael?” (1 Korintio 10:29). Rüfngey, kiduke iñchiñ lifreleiñ ñi dullial taiñ educacion kam küdaw, welu longkontukuaiñ taiñ femnoafel kom taiñ ayükeel ka taiñ kontuaetew wedake dungu küme dullinoliyiñ. Feymu Pablo feypi: ‘Kiñe che femafuy chem dungu rume tañi ayüel. Feyngey, welu kom dungu kümelkakelay. Feyngey llemay, kiñe che femafuy chem dungu rume, welu itrokom dungu kellukelay ñi doy adümngeael Ngünechen ñi dungu’ (1 Korintio 10:23). Feymu lifreleiñ rume taiñ dullial chem chumal, müley kangelu dungu doy falin-ngelu taiñ ayükeel mu.\nKÜDAWÜLFILIYIÑ TA JEWBA, KÜME FEMAIÑ TAIÑ LIFRELEN MU\n11. Chaw Jewba, ¿chumngelu lifrekünueiñmu?\n11 Taiñ ngülamtuetew Pedro ñi weda femnoal taiñ lifrelen mu, ka feypi taiñ feleal “Ngünechen tañi poyekeetewchi kona reke”, femngechi küme femaiñ taiñ lifrelen mu. Rakiduamnge, ¿chumngelu Chaw Jewba werküy tañi Fotüm taiñ lifrekünuaetew kulpan ka lan dungu mu? Femngechi taiñ poyeafiel ta Jewba kom taiñ mongen mu.\n¿Chumafuiñ ñi küme femal taiñ lifrelen mu? Eluwaiñ taiñ mongen mu ñi poyeafiel ta Jewba\n12. Noe ka tañi pu che, ¿chumngelu inayentufali?\n12 ¿Chumafuiñ ñi küme femal taiñ lifrelen mu? Eluwaiñ taiñ mongen mu ñi poyeafiel ta Jewba. Femngechi doyümlayafiyiñ taiñ illutukeelchi dungu ka küme tripayal tüfachi Mapu mu (Galata 5:16). Inaduamaiñ ñi femün Noe ka tañi pu che. Epe kom tañi pu walloñmaniekefetew kewafengefuy ka femkefuy pekan kudumuwün. Welu Noe ka tañi pu che reyükonlayngün kakelu ñi ayükeel ka ñi femken mu. Doy may eluwingün ñi femal Jewba ñi elfalkünuletewchi küdaw. Dewmayngün ti fütra wampo ruka, echelfingün ñi iyal kidu engün ka pu kulliñ, ka amuldungucheyngün ñi küpayal ti Fütra Mangin Ko. Feymu Biblia feypi: “Noe femürkey kom chumngechi tañi werküetew ta Ngünechen” (Génesis 6:22). Femün mu tüfa, Noe ka tañi pu che montuyngün (Ebrew 11:7).\n13. ¿Chem feypieiñmew Jewba taiñ femal?\n13 Famülke mu kay, ¿chem feypieiñmew Jewba taiñ femal? Chaw Dios elfalkünufi ta Jesus ñi amuldungucheal, fey kidu rulpaleleiñmu tüfachi küdaw (papeltunge Luka 4:18, 19). Feley, Jesus reke iñchiñ elfalkünulelngeiñ ñi kelluafiel ta pu che tañi kimafiel engün ta Jewba, taiñ Chaw Ngünechen lifrechekelu (Matew 28:19, 20). Welu küdawngeafuy taiñ amuldungual. Weküfü trawmalniefi reke tati pu che, feymu ngüneduamkelayngün rume ñi konayeetew ti koylake religion, negosian dungu ka pu politiko (2 Korintio 4:4). Fey kiñeke mapu mu pu che duamkelay kimafiel ta Chaw Dios ka lladkütukeeiñmu kütu. Welu femngelu rume, ramtuwafuiñ: “Tañi lifrelen mu, ¿chumafun tañi doy küdawülafiel ta Jewba?”.\n14, 15. ¿Chem eluwkeyngün ñi femal fentren pu poyekefilu ta Jewba? (Inaduamnge ti adentun ellaka mu mülelu).\n14 Fentren pu poyekefilu ta Jewba ngüneduamingün tañi epe puwkülen ñi afal ta antü, feymu eluwingün ñi yenieal adümfal mongen ka wüneleal amuldungun mu. Müna yafültukukeeiñmu taiñ pefiel engün (1 Korintio 9:19, 23). Kiñeke wüneleyngün amuldungun mu tañi mapu mew, ka kakelu wiñamtuwkeyngün chew duamniengey kellu. Ti rupachi kechu tripantu mu, doy 250.000 che eluwi ñi wüneleal amuldungun mu, feymu fewla müley doy 1.100.000 che yenielu tüfachi küdaw. Tañi lifrelen mu, eluwkeyngün ñi femngechi küdawülafiel ta Chaw Ngünechen, ¿afmatufali no am? (Salmo 110:3).\n15 ¿Chem kellueyew engün ñi femngechi femal tañi lifrelen mu? Inaduamafuiñ John ka Judith ñi rupan. We amulkünungelu ti Chillkatuwe ñi Pepikangeam pu Wünelekelu Amuldungun mew 1977 tripantu mu, feypingekefuy kom pu chillkatukelu ñi wiñamtuwal chew doy duamniengefuy kellu. Ñi femal tüfa, John ka Judith duamniefuyngu yenieal adümfal mongen, feymu John fentren rupa mülefuy ñi kintual kangelu küdaw. Fey rupalu ta antü wiñamtuwingu kangelu trokiñ mapu mu ñi amuldungual. Üyew mülefuy ñi kimal kiñe we kewün dungu, weke wimtun ka kake antü, fey ¿chem kellueyew engu? Ngillatufingu ta Jewba ka maneluwingu ñi kelluaetew. Dew yenieyngu 30 tripantu ñi amuldungun fillke mapu püle. Fentren tripantu rupalu am ñi femngechi küdawülkefiel engu ta Jewba, ¿chumngechi duamkeyngu? John feypi: “Kom tañi newen mu eluwken ñi poyeafiel ta Jewba, tüfa tati doy küme dungu ñi femafel trokiwün. Doy feyentuken Jewba mu, tañi poyen Chaw trokikefiñ. Fewla ta küme kimün ñi feypin Santiaw 4:8: ‘Fülkonmün ta Ngünechen mew, fey kisu fülkonay ta eymün mew’. Pen chem tañi kintuyawfel: ayüwküleal tañi mongen mew”.\n16. Fentren peñi ka lamngen, ¿chumkeyngün tañi lifrelen mu?\n16 Kiñeke peñi ka lamngen wünelekey amuldungun mu fentren tripantu, John ka Judith reke. Kakelu pichin antü mew müten femkeyngün tüfa. Kafey fentren peñi ka lamngen eluwkeyngün ñi kellual dewmarukan mu Jewba tañi poyengeal wall Mapu mew. Rakiduamnge pu 27.000 peñi ka lamngen kellulu ñi dewmangeal taiñ ngüneniechi ruka Warwick mu (Nueva York). Kiñeke kellumeyngün epu semana, kiñeke küyen, kiñe tripantu, kam doy kütu. Kidu engün fentren dungu famentuyngün ñi küdawal Warwick mu. Tañi lifrelen mu eluwingün ñi püramyeafiel ta Jewba, taiñ Chaw Ngünechen lifrechekelu, feymu ¡inayentufalngey engün!\n17. Küme femliyiñ taiñ lifrelen mu, ¿chem llowaiñ?\n17 Müna mañumküleiñ taiñ kimürpufiel ta Jewba ka taiñ lifrelen, poyefilu am ta iñchiñ. Fey kom taiñ dullin mu pengelaiñ ñi falintukefiel taiñ lifrelen. Weda femlayaiñ taiñ femngechi felen mu, doy may eluwaiñ taiñ küdawülafiel ta Jewba kom taiñ newen mu. Femngechi llowaiñ chem taiñ feypikünuletew Jewba, femtripale tüfachi pelon dungu: “Kom tati dewmael [...] tañi lifrenentungetuael kiñe püresu reke tati wesa felen mew, tañi llowngeael tati fütra küme felen ñi nietuael ta Ngünechen tañi pu yall” (Romanu 8:20, 21).\nFemliyiñ taiñ ayükeel müten ka allkütunofiliyiñ ta Jewba, weda femaiñ taiñ lifrelen mu. Femürpuafuiñ tüfa, taiñ ngüchaltukukeetew am Weküfü ñi adkünuel, femngechi taiñ doyümafiel kiduke iñchiñ taiñ ayünieel, welu müte küdawülnoafiel ta Jewba.\nDoyümfiliyiñ taiñ küdawülkefiel ta Jewba, küme femaiñ taiñ lifrelen mu. Feymu adümfal mongen yenieliyiñ, doy küme adkünuaiñ taiñ mongen ka taiñ newen ñi küme poyeafiel ta Chaw Ngünechen.\nChumngechi rüf lifrelerpuaiñ\nInayentuafiyiñ ta Jewba, taiñ Chaw Ngünechen yafültukuchekelu\nWelukonke yafültukuwaiñ, doyelchi may famülke mu\nWeche, ¿rakiduamimi chumngechi doy küdawülafiel ta Jewba?\nWirin dungu Chumngechi entual fillke papel TI WERKEN (ÑI CHILLKATUNGEAL) Abril 2018\nAudio Chumngechi entual audio TI WERKEN (ÑI CHILLKATUNGEAL) Abril 2018\nTI WERKEN (ÑI CHILLKATUNGEAL) Abril 2018